Tambang feri ke Langkawi belum naik

Kementerian Pengangkutan masih memperhalusi permohonan pengusaha feri ke Langkawi bagi menaikkan kadar tambang, susulan peningkatan kos penyelenggaraan demi kelangsungan operasi perkhidmatan itu.

Pengerusi Jawatankuasa Pengangkutan negeri Datuk Azman Nasrudin berkata sebarang keputusan berhubung perkara itu akan ditentukan kerajaan dengan mengambil kira semua aspek, termasuk kebajikan rakyat.

“Ada permohonan daripada operator untuk menaikkan harga tiket feri tetapi kita di peringkat kerajaan negeri meletakkan beberapa syarat kenapa perlu ada kenaikan dan sebagainya.

“Semuanya bergantung kepada keputusan Kementerian Pengangkutan yang akan buat kajian, jika mereka tidak benarkan maka kerajaan negeri tidak akan menerima permohonan itu,” katanya menurut Utusan.

Beliau berkata demikian selepas menghadiri Majlis Karnival dan Konvokesyen Program Tunas Niaga 2021 Kedah di Alor Setar, hari ini.

Azman berkata kerajaan negeri menerima permohonan tersebut sejak 2018 namun ditolak oleh Kementerian Pengangkutan.

“Masa ini mereka sudah minta tetapi bila dipanjangkan kepada kementerian, mereka berkata Covid-19 melanda dan rakyat berada dalam keadaan susah jadi benda itu ditangguhkan.

“Tak pernah naik dari 2008. Kos alat ganti dan bahan api semua meningkat termasuk kos pekerja. Jadi ada kewajarannya juga untuk dipertimbangkan oleh kementerian,” katanya.

Beliau menambah, kerajaan negeri bagaimanapun memberi jaminan kenaikan itu tidak membebankan penumpang selain akan turut memastikan mutu perkhidmatan feri dipertingkat ke tahap cemerlang.

Menurut Azman, satu mesyuarat antara kerajaan negeri, operator feri serta Jabatan Laut akan diadakan dalam masa terdekat bagi membincangkan hal berkenaan termasuk kekerapan perjalanan feri.

Difahamkan, beberapa operator feri mengadakan perjumpaan dengan Ahli Parlimen Langkawi baru-baru ini memohon pelbagai pemasalahan termasuk peningkatan kos operasi pengangkutan itu diajukan kepada kerajaan.

Pada masa ini, harga tiket feri sehala bagi dewasa dari Kuala Kedah ke Langkawi adalah RM23 dan dari Kuala Perlis pula RM18, manakala penduduk Langkawi masing-masing dikenakan tambang RM20 dan RM15 bagi kedua-dua laluan itu.


38,488,051 dos vaksin diberikan sejak Februari hingga semalam

Sebanyak 91.3 peratus atau lebih 21.37 juta individu dewasa Malaysia telah menerima sekurang-kurangnya satu dos suntikan vaksin sejak Program Imunisasi Covid-19 Kebangsaan (PICK) dilancarkan Februari lalu sehingga semalam.

Menurut data Jawatankuasa Khas Jaminan Akses Bekalan Vaksin Covid-19 (JKJAV) yang dikeluarkan hari ini, dalam tempoh itu juga 73.4 peratus atau lebih 17.17 juta individu dewasa lagi telah melengkapkan vaksinasi sama ada membabitkan vaksin dua dos atau dos tunggal.

Dalam tempoh itu hampir 38.5 juta dos vaksin telah diberikan di seluruh negara.

Sehingga kini, hanya Lembah Klang yang merekodkan jumlah melebihi 100 peratus individu dewasa yang melengkapkan suntikan vaksin masing-masing, manakala lima negeri Pahang, Perak, Kedah, Kelantan dan Sabah, masih di bawah paras sasaran 60 peratus.

Kelima-lima negeri itu merekodkan antara 50.1 peratus dan 58.0 peratus individu dewasa yang melengkapkan suntikan vaksin masing-masing.

Sementara itu, semalam sahaja sebanyak 227,476 dos diberikan di seluruh negara, membabitkan 76,346 penerima dos pertama dan 151,130 lagi melengkapkan suntikan masing-masing.


PRK: PN bawa misi teruskan momentum gelombang rakyat, PH-UMNO berdepan ujian

Tirai ‘perang’ kempen Pilihan Raya Kecil (PRK) bagi kerusi Parlimen Pulai dan Dewan Undangan Negeri (DUN) Simpang Jeram secara rasminya dibuka hari ini, sekali gus menyaksikan dua kawasan itu akan menjadi tumpuan sepanjang tempoh 14 hari akan datang sehingga hari pengundian pada 9 Sept nanti.

Pada PRK kali ini, Perikatan Nasional (PN) membawa misi untuk mengekalkan momentum keputusan semasa enam Pilihan Raya Negeri (PRN) yang menyaksikan banyak kerusi berjaya dimenangi di kubu kuat Pakatan Harapan (PH), sementara UMNO berdepan ujian untuk menyakinkan ahli-ahlinya bekerjasama dengan DAP dalam PH.

Kehadiran barisan ‘panglima’ parti-parti utama yang bertanding melibatkan gabungan PH-UMNO dan Perikatan Nasional (PN) dalam proses penamaan calon hari ini, cukup untuk memberi gambaran kempen PRK kali ini pasti hangat, lapor Bernama.

Di pihak PH-BN, kehadiran Timbalan Perdana Menteri Datuk Seri Dr Ahmad Zahid Hamidi yang juga Pengerusi BN dan Presiden UMNO serta Presiden Amanah Datuk Seri Mohamad Sabu pastinya menyuntik semangat kepada calon PH bagi Parlimen Pulai, Suhaizan Kaiat untuk memenangi kerusi yang disandang oleh Allahyarham Datuk Seri Salahuddin Ayub sebelum ini.

Turut mengiringi Suhaizan semasa proses penamaan hari ini, Naib Presiden Umno Datuk Seri Mohamed Khaled Nordin dan Ahli Majlis Tertinggi dan bekas Ahli Parlimen Pulai Datuk Nur Jazlan Mohamed, sekali gus menepis dakwaan tentang penolakan calon PH itu oleh pemimpin BN di negeri berkenaan.

Di Muar pula, Ahli Majlis Tertinggi UMNO merangkap Menteri Besar Johor Datuk Onn Hafiz Ghazi menghulurkan sokongan kepada calon yang dipertaruhkan PH, Nazri Abdul Rahman dengan mengiringinya ke pusat penamaan bersama-sama Naib Presiden Amanah Adly Zahari, Naib Presiden Amanah Datuk Seri Mujahid Yusof Rawa dan Ahli Parlimen Bakri Tan Hong Pin.

Perikatan Nasional (PN) juga tidak ketinggalan menurunkan barisan pemimpin tertinggi mereka bagi mengiringi calon di kedua-dua kawasan antaranya Setiausaha Agung PN Datuk Seri Hamzah Zainuddin dan Timbalan Presiden Bersatu Datuk Seri Ahmad Faizal Azumu.

Turut kelihatan dua Naib Presiden Bersatu Datuk Seri Dr Ronald Kiandee dan Datuk Dr Radzi Jidin serta Setiausaha Agung PAS Datuk Seri Takiyuddin Hassan bagi mengiringi calon mereka iaitu Zulkifli Jaafar di Parlimen Pulai dan Dr Mohd Mazri Yahya di Dewan Undangan Negeri Simpang Jeram.

Menurut penganalisis politik Dr Che Hamdan Che Mohd Razali, kedua-dua kerusi itu pastinya menjadi tumpuan PH-BN dan PN untuk meneruskan momentum semasa Pilihan Raya Negeri (PRN) baru-baru ini.

“Bagi PN pastinya mereka mahu mengambil momentum daripada PRN lepas untuk membuktikan gelombang yang dikatakan itu mampu sampai ke Johor dan untuk PH-BN pula, ia adalah perjuangan mempertahankan maruah.

“PH-BN perlu bekerja keras, (kerana) bila berlaku PRK, jentera bukannya melibatkan hanya setempat tetapi jentera seluruh negara, tidak boleh pandang ringan, mereka kena menang dengan majoriti lebih besar.

“Ini bagi membuktikan (meskipun) pada PRN lepas, banyak kerusi dicuri PN, di Johor ni, PH-BN masih mampu kekal berpengaruh dengan majoriti besar lebih-lebih lagi ini kali pertama kedua-dua parti itu bergabung di negeri ini,” kata beliau kepada Bernama ketika dihubungi, di sini hari ini.

Pensyarah kanan di Fakulti Sains Pentadbiran dan Pengajian Polisi, Universiti Teknologi Mara (UiTM) Cawangan Pahang itu juga berkata peranan Onn Hafiz dalam jentera UMNO Johor juga dilihat penting supaya akhirnya dapat diterjemahkan kepada undi.

“Keupayaan Menteri Besar belum lagi teruji memandangkan beliau bukan poster boy pada Pilihan Raya Negeri Johor pada Mac tahun lepas.

“Kalau dia (Onn Hafiz) berkempen, perlulah terangkan apa yang sedang dan telah dilaksanakan oleh kerajaan negeri. Saya yakin penerimaan rakyat terhadap pentadbiran dan sumbangan kerajaan negeri juga dapat diterjemahkan kepada undi sekali gus menyumbang kepada kemenangan kepada calon PH,” katanya.

Kedua-dua kerusi berkenaan akan menyaksikan pertandingan tiga penjuru termasuk kehadiran dua calon Bebas iaitu Samsudin Mohamad Fauzi di Pulai manakala S. Jegananthan di Simpang Jeram.

Berdasarkan data Suruhanjaya Pilihan Raya setakat 23 Julai lepas, seramai 166,653 individu layak mengundi bagi kerusi Parlimen Pulai manakala di Simpang Jeram pula 40,379 pengundi akan menunaikan tanggungjawab mereka memilih wakil rakyat baharu.


Kajian ESCAP dedah Asia dan Pasifik belum bersedia hadapi bencana iklim

Kebanyakan negara di Asia dan Pasifik tidak mempunyai kelengkapan menghadapi cuaca ekstrem dan bencana alam yang semakin meningkat dan sebahagiannya disebabkan oleh perubahan iklim, menurut kajian Pertubuhan Bangsa-Bangsa Bersatu Suruhanjaya Ekonomi dan Sosial untuk Asia dan Pasifik (ESCAP), menurut laporan Bernama.

Laporan “The Race to Net Zero: Accelerating Climate Action in Asia and the Pacific” mendedahkan bahawa negara-negara di rantau ini kekurangan sumber kewangan yang besar untuk menyokong usaha penyesuaian dan mitigasi serta data yang diperlukan untuk tindakan iklim.

Dalam satu kenyataan, ESCAP memaklumkan sejak 60 tahun lalu, suhu di Asia dan Pasifik telah meningkat lebih cepat berbanding purata suhu global.

“Enam daripada 10 negara yang paling terjejas teruk akibat bencana berada di rantau ini, di mana sistem makanan terganggu, ekonomi terjejas, dan masyarakat terkesan.

“Laporan itu seterusnya menggariskan bahawa rantau ini mengalami kesan terburuk akibat perubahan iklim, ia juga menjadi penyumbang utama; menyumbang lebih separuh daripada pelepasan gas rumah hijau dunia.

“Keadaan ini kian memburuk apabila populasi bertambah dan ekonomi terus menggunakan bahan api fosil,” menurut kenyataan itu.

Tanpa tindakan tegas, pemanasan global akan kekal menjadi pemacu utama kemiskinan dan ketidaksamaan di rantau ini – akibat buruk menjejaskan seluruh benua dan negara membangun di kepulauan kecil Pasifik, menurut ESCAP.

Sementara itu, Setiausaha Eksekutif ESCAP, Armida Salsiah Alisjahbana berkata rantau Asia dan Pasifik bertanggungjawab terhadap lebih separuh daripada pelepasan gas rumah hijau global, dengan ekonomi sebahagian besarnya dikuasai oleh bahan api fosil dan perubahan iklim memburukkan lagi krisis kemiskinan dan menjejaskan pembangunan mampan.

“Sekarang adalah masa untuk meningkatkan tindak balas iklim di rantau ini.

“Jika keadaan mendesak, konteksnya mencabar. Langkah-langkah untuk menjadikan ekonomi Asia dan Pasifik pada penggunaan karbon rendah dan menyesuaikan diri serta menjadi lebih berdaya tahan terhadap kesan perubahan iklim perlu menjadi keutamaan,” katanya.

Beliau mengakui bahawa kerajaan di rantau ini berusaha untuk mencapai karbon sifar dalam keadaan yang mencabar ekoran “polycrisis” semasa.

Oleh itu, kajian ESCAP menetapkan transformasi yang diperlukan membabitkan tiga sektor utama – tenaga, mobiliti dan logistik rendah karbon, serta perdagangan dan pelaburan antarabangsa bagi mencapai karbon sifar.


Kerajaan pastikan bantuan banjir Baling tidak lewat: PM

Kerajaan sedang memantau pelaksanaan bantuan yang diumumkan sebelum ini kepada mangsa banjir di Baling, Kedah terutamanya bantuan baik pulih rumah yang terjejas.

Perdana Menteri Datuk Seri Ismail Sabri Yaakob berkata pemantauan itu bagi memastikan tidak berlaku kelewatan khususnya bantuan membabitkan pembaikan rumah.

“Selepas banjir berlaku petang itu (4 Julai), pagi esoknya (5 Julai) itu kita umum beri bantuan tunai kepada mereka (mangsa) tetapi yang penting adalah rumah, apabila roboh perlu disegerakan dari segi pembinaan baharu atau baik pulih rumah.

“Tempat tinggal itu yang paling penting selain bantuan kewangan,” katanya selepas menunaikan solat sunat Aidiladha di Masjid Wilayah Persekutuan, di ibu negara, hari ini.

Pada 5 Julai lepas, Ismail Sabri mengumumkan pemberian bantuan awal kepada kira-kira 1,490 mangsa banjir membabitkan 112 ketua isi rumah (KIR) yang melibatkan bantuan awal berbentuk wang ihsan RM1,000, bantuan barangan keperluan asas berjumlah RM2,500, bantuan barangan elektrik sebanyak RM500 serta pembaikan rumah.

Pada 4 Julai lepas, beberapa kawasan di Baling dilanda banjir selepas hujan lebat berterusan selama tiga jam menyebabkan 1,490 penduduk terjejas selain meragut tiga nyawa.

Terdahulu, Ismail Sabri menunaikan solat sunat Aidiladha bersama kira-kira 1,000 jemaah di Masjid Wilayah Persekutuan, di sini.

Beliau yang lengkap berbaju Melayu berwarna biru tiba di pekarangan masjid kira-kira 8.05 pagi.

Sejurus tiba, Ismail Sabri menuju masuk ke dalam masjid dan kemudian mengisi ruang di barisan saf hadapan bagi menunaikan solat sunat Aidiladha yang dipimpin Penolong Pengarah Kanan Masjid Wilayah Persekutuan Dr Khalid Isa.

Usai solat, Ismail Sabri mendengar khutbah bertajuk ‘Berkorban Untuk Kejayaan’ yang disampaikan Imam Besar Masjid Wilayah Persekutuan Rozimi Zamri.

Selesai khutbah, Perdana Menteri meluangkan masa bersalaman serta berswafoto dengan beberapa jemaah, sebelum meninggalkan pekarangan masjid kira-kira 9.15 pagi.


Selepas satu lagi kekalahan memalukan di Sarawak, PKR nafi Anwar letak jawatan

PKR menafikan Presidennya yang disayangi, Datuk Seri Anwar Ibrahim akan meletak jawatan susulan kekalahan memalukan pada Pilihan Raya Negeri (PRN) Sarawak semalam.

Terdahulu, tular dalam media sosial surat mendakwa Ketua Pembangkang itu akan meletak jawatan selepas kalah sekali lagi dengan teruk di Sarawak selepas turut mengalami kekalahan yang sama memalukan pada PRN Melaka.

“Saya menggesa seluruh anggota PKR bertenang dan mengambil maklumat sahih hanya dari sumber parti

“Saya juga menyeru rakyat seluruhnya menolak politik kotor dan adu domba… PKR akan terus bergerak sebagai parti politik pelbagai kaum untuk membela kehidupan rakyat di atas landasan keadilan,” kata Setiausaha Agung PKR, Datuk Seri Saifuddin Nasution.

Sementara itu, Pengarah Komunikasi PKR Fahmi Fadzil dalam Komunikasi Whatsapp rasmi parti mengesahkan penyebaran surat palsu berkenaan.

Surat palsu itu menggunakan kepala dan logo parti untuk menyatakan bahawa Anwar berundur sebagai presiden parti untuk bertanggungjawab terhadap prestasi buruk PKR dalam PRN Melaka dan Sarawak.

Surat juga mendakwa Anwar turut melepaskan jawatan sebagai ketua gabungan Pakatan Harapan (PH).

Surat palsu itu juga menyebut Anwar digantikan oleh anak perempuannya Nurul Izzah Anwar sebagai presiden parti dan Setiausaha Agung DAP Lim Guan Eng sebagai pengerusi PH.


Covid-19: Data terbaharu dedah keberkesanan pil Merck merosot

Merck & Co (MRK.N) berkata data terbaharu yang dikemas kini daripada kajiannya terhadap pil eksperimen Covid-19 mendapati keberkesanannya merosot dalam mengurangkan kemasukan ke hospital dan kematian, berbanding yang dilaporkan sebelum ini.

Pengeluar ubat itu pada Jumaat berkata data terbaharu daripada 1,433 pesakit menunjukkan keberkesanan molnupiravir yang dibangunkan bersama rakan kongsi Ridgeback Biotherapeutics, berkurang kepada 30 peratus dalam kemasukan ke hospital dan kematian.

Oktober lalu, data daripada 775 pesakit menunjukkan keberkesanannya mencapai kira-kira 50 peratus.

Keberkesanan pil Merck yang lebih rendah memberi implikasi besar dari segi sama ada mana-mana negara akan terus membeli pil tersebut.

Susulan itu saham Merck jatuh 3.5 peratus kepada AS$79.39 pada awal dagangan Jumaat.

Data interim daripada 1,200 peserta dalam kajian Pfizer Inc (PFE.N) untuk pil percubaannya, Paxlovid, menunjukkan keberkesanannya hanya 89 peratus dalam kemasukan ke hospital dan kematian.

Merck mengeluarkan data itu sebelum Pentadbiran Makanan dan Ubat-ubatan (FDA) Amerika Syarikat (AS) menerbitkan satu set dokumen pada Jumaat untuk memberi taklimat kepada panel pakar luar yang akan bertemu pada Selasa bagi membincangkan sama ada untuk mengesyorkan kelulusan kepada molnupiravir.

Pil seperti molnupiravir dan Paxlovid mungkin menjadi senjata baharu dalam memerangi wabak Covid-19 kerana ia boleh diambil seawal rawatan di rumah untuk membantu mencegah kemasukan ke hospital dan kematian.

Ia juga boleh menjadi alat penting di negara dan kawasan yang mempunyai akses terhad kepada vaksin atau kadar inokulasi yang rendah.

Kedua-dua ubat yang dikaji itu mempunyai mekanisme tindakan yang berbeza.

Molnupiravir direka untuk memperkenalkan ralat ke dalam kod genetik virus, manakala Paxlovid direka untuk menyekat enzim yang diperlukan oleh virus Covid-19 untuk membiak.

Merck memfailkan permohonan kebenaran AS bagi molnupiravir pada 11 Oktober lalu setelah memperoleh data sementara, dan menyerahkan data yang dikemas kini kepada FDA minggu ini. – Agensi


Dulu bukan main menentang rasuah, kini bergabung dengan perasuah: Hadi

Tan Sri Abdul Hadi Awang menyindir pemimpin pembangkang yang kononnya menentang rasuah tetapi kini sanggup pula bergabung dengan pemimpin terpalit dengan rasuah demi membentuk kerajaan.

Presiden PAS itu berkata kerajaan yang dibentuk ketika ini adalah kerajaan minoriti yang terdiri daripada pemberi dan penerima rasuah apabila sanggup berkompromi dengan kluster mahkamah demi memenuhi cita-cita seorang individu.

“Kerajaan minoriti ini disokong oleh pemberi rasuah dan penerima rasuah. (Dulu) bukan main kata menentang rasuah, tetapi bila nak tubuh kerajaan sanggup bergabung untuk cukupkan jumlah (sokongan).

“Macam mana kami nak terima, kita ada maruah. Perintah Allah SWT mengatasi perintah yang ada di dunia ini,” katanya.

Hadi terdahulu berceramah dalam Ceramah Umum Pilihan Raya Dewan Undangan Negeri (DUN) Tioman yang disiarkan di Facebook Abdul Hadi malam tadi.

Dalam pada itu, Hadi menegaskan kerajaan minoriti yang dibentuk tidak didominasi pemimpin Islam didalamnya dan sudah timbul bibit kecil perpecahan sesama mereka ketika ini.

“Islam melihat dominasi umat Islam yang memimpin. Orang Melayu Islam (sebanyak) 80 peratus atau lebih memilih PN…bersama kaum lain.

“Bukan Melayu saja termasuk ada India, China dan bukan Bumiputera di Sabah dan Sarawak.

“(Sokongan ini) mencukupkan jumlah majoriti untuk memilih (PN) sebagai kerajaan yang sah mengikut Islam,” katanya lagi.

Mengulas lanjut, Ahli Parlimen Marang itu berkata, hakikatnya Kerajaan Perpaduan yang menerajui Malaysia kini dikuasai parti DAP yang meraih jumlah kerusi terbesar dalam Pakatan Harapan (PH) pada Pilihan Raya Umum Ke-15 (PRU15) baru-baru ini.

“Yang dominasi sekarang adalah DAP, (parti) bukan Islam. Dalam PKR, sebahagiannya sahaja Islam daripada 30 kerusi dimenangi mereka, sebahagian lagi bukan Islam. DAP pula meraih 40 kerusi.

“Dengan jumlah minoriti ini tertubuhnya kerajaan minoriti, malah perkara ini turut menimbulkan kekecohan, protes dalam UMNO, ini menandakan ia perkara tak sihat (sedang berlaku),” katanya lagi.


Rauf yakin menang mudah di Tanjung Bidara, tapau pesaing lain

Calon Barisan Nasional (BN) Dewan Undangan Negeri (DUN) Tanjung Bidara, Datuk Seri Ab Rauf Yusoh tidak melihat dua pesaingnya mampu memenangi di kawasan tersebut tersebut, malah yakin menang besar pada Pilihan Raya Negeri (PRN) Melaka.

Beliau bagaimanapun mengakui tanggungjawab dianggap sebagai calon ‘heavyweight’ BN agak berat, namun beliau yakin dengan pengundi yang mahukan calon setia untuk menaungi kawasan mereka.

“Jika dilihat daripada pandangan dan pendapat masyarakat tatkala kita menang seluruh Masjid Tanah pada PRU lepas, kita telah melihat ada tokoh yang tinggalkan parti, belot pada perjuangan parti datang kembali menagih sokongan rakyat.

“Saya rasa rakyat Tanjung Bidara pun tahu kita tak perlu orang yang tak setia, meninggalkan perjuangan parti untuk kepentingan peribadi, dan ini akan diterjemahkan pada hari pengundian 20 Nov nanti,” katanya lapor Bernama.

Ab Rauf yang juga Pengerusi Badan Perhubungan UMNO Negeri Melaka berkata jentera BN di Tanjung Bidara dan seluruh negeri, telah mula bergerak untuk meraih sebanyak mungkin undi sepanjang tempoh berkempen ini.

Ab Rauf berkata amat penting menyampaikan kepada pengundi di Melaka untuk memilih kerajaan yang stabil di negeri ini, demi kelangsungan kemakmuran dan ekonomi negeri Melaka.

“… dan Kerajaan yang kuat dan stabil untuk mengurus negeri itu ialah kerajaan BN, justeru kita menyeru kepada rakyat Melaka untuk memberi mandat kepada BN,” katanya.

Sementara itu beliau menafikan terdapat protes dalam kalangan penyokong akar umbi, apabila ada pemimpin mereka tidak dicalonkan sehingga wujud beberapa Pusat Daerah Mengundi (PDM) didakwa telah ditutup.

“Ia adalah propaganda politik, tidak ada satu pun pusat operasi ditutup, beberapa pusat yang bermasalah selepas penamaan calon telah dibuka sepenuhnya, untuk jentera menjalankan tugas sehingga hari pengundian,” katanya.

Katanya tiada isu ada calon tidak berpuas hati kerana wakil-wakil rakyat sebelum ini mengiringi dan menyokong sepenuhnya calon baharu yang menggantikan mereka sewaktu penamaan calon, dan kebersamaan itu satu petanda baik membuktikan mereka terbuka memberikan kerusi mereka kepada calon muka baharu.

“Saya yakin muka-muka baharu ini telah mendapat restu daripada wakil-wakil rakyat yang memberikan kerusi kepada mereka,” katanya.

PRN Melaka menyaksikan Ab Rauf akan menentang calon Perikatan Nasional (PN) iaitu Ahli Parlimen Masjid Tanah Datuk Mas Ermieyati Samsudin dan Zainal Hassan daripada Pakatan Harapan (PH). Penyandang kerusi itu pada Pilihan Raya Umum ke-14 (PRU-14) lalu ialah Datuk Md Rawi Mahmud dari BN.


Kerajaan tidak akan menghentikan operasi Lynas

Kerajaan tidak akan menghentikan pengoperasian syarikat pemprosesan nadir bumi, Lynas Malaysia Sdn Bhd (Lynas).

Bagaimanapun Menteri Sains, Teknologi dan Inovasi (Mosti), Chang Lih Kang berkata syarikat itu hanya tidak dibenarkan menjalankan operasi ‘cracking and leaching’ (C&L) di negara ini.

Menurutnya, Lynas menerima keputusan tersebut dengan syarat yang dipersetujui bersama.

“Industri nadir bumi penting untuk negara dan setakat ini kita tak dengar apa-apa (Lynas ditutup dan keluar dari Malaysia)

“Pelan mereka di Kalgoorlie dekat barat Australia juga hampir siap dan lanjutan tempoh (operasi) ambil kira sekiranya tak siap sebelum Julai.

“Rayuan yang ditolak pula ambil kira semua aspek. Itu keputusan dibuat,” katanya kepada pemberita ketika ditemui pada Majlis Penutupan Program NGO@Makerthon di Kompleks Komuniti Projek Perumahan Rakyat (PPR) Muhibbah Kuala Lumpur, hari ini.

Ketika diminta mengulas soal tuntutan Ahli Jawatankuasa Pusat MCA, Lau Chin Kok yang menggesa pemimpin-pemimpin politik sebelum ini lantang membantah Lynas untuk memohon maaf secara terbuka, Chang menyifatkan kempen dulu tiadakaitan dengan keputusan membenarkan operasi Lynas tersebut.

“Saya rasa isu itu tidak wujud sebab pada masa dulu apabila ada kempen anti Lynas, itu adalah satu kempen yang besar.

“Jadi tak mungkin ada seorang ahli politik yang tidak mempunyai pendirian tersendiri.

“Saya rasa keputusan pada hari ini tiada kena mengena dengan kempen pada masa hari itu, jadi saya tidak nampak kaitan itu,” katanya.

Sebelum ini Chang mengumumkan telah melanjutkan tempoh operasi kilang (C&L) Lynas sehingga 31 Disember ini selepas mengambil kira kesan keputusan terhadap rantaian bekalan nadir bumi di peringkat global.

Justeru, berkuat kuasa 1 Januari tahun depan, Lynas perlu memastikan loji C&L di luar negara mula beroperasi dan Lynas tidak lagi dibenarkan untuk mengimport bahan mentah yang mengandungi bahan radioaktif semula jadi ke Malaysia


Malaysia dijangka tarik pelaburan baharu AS RM14.62 bilion: Azmin

Malaysia dijangka menarik pelaburan baharu bernilai RM14.62 bilion dari Amerika Syarikat (AS) dengan Misi Perdagangan dan Pelaburan (TIM) yang diketuai Menteri Kanan Perdagangan Antarabangsa dan Industri, Datuk Seri Mohamed Azmin Ali.

Azmin berkata banyak syarikat yang berpangkalan di AS menyatakan komitmen untuk mengembangkan operasi dan kehadiran mereka di Malaysia semasa TIM AS selama 10 hari yang bermula 8 Mei lepas.

“Kita akan membuat beberapa pengumuman besar dalam beberapa hari akan datang dari segi jumlah pelaburan baharu yang datang daripada komitmen syarikat-syarikat ini,” katanya memetik laporan Bernama.

Setakat ini, beliau telah bertemu dengan beberapa syarikat teknologi tinggi seperti syarikat semikonduktor global, Texas Instruments Inc. dan pembekal bahan global untuk industri pemasangan elektronik dan pembungkusan semikonduktor, Indium Corporation.

Selain itu, beliau juga dijadualkan untuk menghadiri pertemuan dengan lebih banyak peserta industri teknologi tinggi dalam rangka lawatan ke San Francisco, Seattle dan Los Angeles.

Beliau memberi jaminan bahawa Kementerian Perdagangan Antarabangsa dan Industri (MITI) akan meneruskan misi perdagangan untuk menarik lebih banyak pelaburan, dan yakin pelaburan berkualiti tinggi akan mewujudkan lebih banyak pekerjaan untuk bakat Malaysia.

Sementara itu, Mohamed Azmin berkata, Duta Perwakilan Perdagangan AS, Katherine Tai telah menyambut baik cadangan Malaysia bagi menggerakkan semula Perjanjian Rangka Kerja Pelaburan (TIFA).

Kedua-dua negara diharap dapat memuktamadkan bagi pengaktifan perjanjian itu dalam tempoh terdekat, katanya.

Beliau berkata Malaysia pada dasarnya terbuka untuk mengadakan perbincangan lanjut mengenai perkara itu dengan AS, memandangkan perbincangan terakhir mengenai TIFA antara kedua-dua negara diadakan pada 2005, dan tiada perkembangan lanjut dicatatkan sejak itu walaupun kedua-dua negara cuba untuk meneliti dan menggerakkannya kembali pada 2017 namun tidak berjaya.

“Tetapi sudah tentu, kita perlu melihat bagaimana TIFA boleh membantu kita dan mengurangkan cabaran global yang kita hadapi sekarang, seperti (untuk memastikan) daya tahan rantaian bekalan,” katanya selepas mengadakan mesyuarat dua hala dengan Tai pada Selasa.

Mengenai Rangka Kerja Ekonomi Indo-Pasifik (IPEF) yang dicadangkan Presiden AS Joe Biden, yang dibangkitkan semasa mesyuarat dua hala berasingan dengan Setiausaha Perdagangan AS, Gina Raimondo pada Selasa, Mohamed Azmin berkata Malaysia terbuka bagi perbincangan lanjut mengenai perkara itu.

“Sebagai sebuah ekonomi kecil seperti Malaysia, kita terbuka untuk lebih banyak perbincangan mengenai perkara itu, dan kita mahu memastikan semangat kepusatan ASEAN dihormati, dan memastikan semua negara anggota ASEAN membincangkan perkara itu secara menyeluruh,” katanya.

Memorandum Kerjasama (MoM) bagi memastikan daya tahan rantaian bekalan ditandatangani antara Mohamed Azmin dan Raimondo selepas mesyuarat dua hala itu.

Menteri Kanan Perdagangan Antarabangsa dan Industri itu juga berkata Tai and Raimondo telah bersetuju untuk meningkatkan perbincangan libat urus dan perundingan antara AS dan Malaysia bagi menangani isu berkaitan amalan perburuhan, tadbir urus selari dengan rangka alam sekitar, sosial dan tadbir urus (ESG), dan piawaian antarabangsa yang pasti memberi kebaikan dan kelebihan kepada syarikat tempatan untuk bersaing di pasaran global.

Selepas mesyuarat dua hala itu, beliau dan Raimondo turut menjadi penganjur bersama sesi meja bulat dengan peserta industri semikonduktor terkemuka AS.

Kedua-dua pemimpin itu akan memastikan daya tahan rantaian bekalan walaupun berlaku peningkatan permintaan bagi semikonduktor dalam sektor automotif, aeroangkasa dan peranti perubatan.

“Syarikat-syarikat tersebut juga memberi jaminan kepada saya bahawa mereka akan terus bantu membangunkan ekosistem dengan penyertaan perusahaan kecil dan sederhana (PKS) dan vendor tempatan di Malaysia,” katanya.


Perikatan Nasional ucap selamat Hari Raya

Perikatan Nasional (PN) mengucapkan Selamat Menyambut Aidilfitri kepada umat Islam Malaysia, sambil mengingatkan supaya terus bersatu padu bagi menentukan masa depan negara yang lebih berjaya.

Pengerusi Perikatan Nasional (PN), Tan Sri Muhyiddin Yassin berkata Aidilfitri merupakan hari kemenangan untuk umat Islam setelah sebulan berpuasa sambil melaksanakan ibadah-ibadah sunat yang dituntut, serta menahan diri daripada melakukan perkara-perkara yang ditegah.

“Semoga Allah SWT menerima amalan kita di sepanjang Ramadan, mengampuni dosa-dosa kita dan seterusnya menjadikan kita insan yang lebih baik,” katanya dalam kenyataan malam tadi (21 April 2023), sempena Aidilfitri yang disambut umat Islam Malaysia hari ini.

Pada masa sama Ahli Parlimen Pagoh itu turut mengingatkan umat Islam supaya tidak sesekali melupakan insan yang kurang bernasib baik.

“Pada yang dalam perjalanan pulang ke kampung halaman, hati-hati memandu, sentiasa berwaspada dan utamakanlah keselamatan di jalan raya.

“Saya doakan anda semua tiba di kampung halaman dalam keadaan yang selamat. Insya-Allah. Selamat Hari Raya Aidilfitri, maaf zahir dan batin,” kata Presiden Bersatu itu.

Sementara itu, Setiausaha Agung PN, Datuk Seri Hamzah Zainudin turut mengambil kesempatan untuk mengucapkan Selamat Menyambut Aidilfitri kepada umat Islam.

“Insya-Allah apa yang telah pun berlaku dalam negara kita adalah merupakan sesuatu yang Allah telah tunjukkan kepada kita semua. Bahawa kita telah pun berjaya dalam bulan Ramadan ini melakukan ibadah dengan baik sekali.

“Alhamdulillah saya bersyukur kerana apa pun rakyat Malaysia masih lagi sama-sama untuk melihat kejayaan negara yang akan lebih baik selepas ini.

“Yang penting kepada kita adalah untuk kita meraikan kejayaan kita pada bulan Ramadan dan kejayaan kita itu membuktikan bahawa kita kaum satu umat Islam negara ini akan terus bersatu untuk menentukan masa depan kita yang lebih berjaya.

“Marilah kita sama-sama berdoa agar negara ini akan menjadi sebuah negara yang dihormati oleh semua. Bukan hanya dalam Malaysia, tetapi seluruh dunia,” katanya.

Beberapa pemimpin PN, Timbalan Pengerusi PN yang juga Presiden PAS, Tan Sri Abdul Hadi Awang turut membuat ucapan sama.

Sementara itu, PN turut memohon maaf kerana slot takbir raya PN yang sepatutnya disiarkan TV3 telah dibatalkan pada saat-saat akhir.

Mengikut jadual, takbir raya PN sepatutnya disiarkan pada jam 10.20 malam tadi, tetapi pada jam 10.11 malam iaitu kurang 10 minit daripada siaran, pihak TV3 memaklumkan pembatalan tersebut secara rasmi.

Bagaimanapun, takbir raya PN yang dipimpin Muhyiddin boleh diikuti di Facebook Perikatan Nasional.

Dalam kesempatan ini juga, kakitangan Agenda Daily turut mengucapkan Selamat Menyambut Aidilfitri kepada semua umat Islam.


SPR mesyuarat tetapkan tarikh PRN 6 negeri, Rabu ini

Suruhanjaya Pilihan Raya (SPR) akan mengadakan mesyuarat khas berkaitan pilihan raya negeri (PRN), Rabu ini.

Setiausaha SPR, Datuk Ikmalrudin Ishak memaklumkan mesyuarat itu bagi menetapkan tarikh penting seperti writ pilihan raya, hari penamaan calon, pengundian, daftar pemilih dan lain-lain persiapan bagi pelaksanaan pilihan raya.

“Satu sidang media akan diadakan sejurus selepas mesyuarat,” katanya dalam kenyataan pada Isnin.

Mesyuarat itu akan diketuai Pengerusi SPR, Tan Sri Abdul Ghani Salleh.

Kenyataan itu turut memaklumkan SPR sudah menerima notis pembubaran rasmi Dewan Undangan Negeri (DUN) yang ke-14 bagi Kedah, Kelantan, Terengganu, Pulau Pinang, Selangor dan Negeri Sembilan daripada speaker masing-masing.

Terdahulu, Kelantan membubarkan DUN pada 22 Jun lalu diikuti Selangor sehari selepas itu manakala Pulau Pinang, Kedah dan Terengganu masing-masing 28 Jun.

Negeri Sembilan pula menjadi negeri terakhir membubarkan DUN 1 Julai lalu dan juga satu-satunya negeri memanfaatkan sepenuhnya tempoh mandat lima tahun bagi penggal ke-14 sebelum DUN dibubarkan secara rasmi.


Imigresen siasat ejen bawa masuk pendatang asing jual kad UNHCR

Jabatan Imigresen mengesan warga Myanmar daripada etnik Rohingya memasuki negara ini menggunakan ejen, termasuk berjaya mendapatkan kad Pesuruhjaya Tinggi Pertubuhan Bangsa-Bangsa Bersatu bagi Pelarian (UNHCR).

Ketua Pengarah Jabatan Imigresen Datuk Seri Khairul Dzaimee Daud berkata, pihaknya akan meneliti perkara itu secara mendalam menerusi jawatankuasa di Kementerian Dalam Negeri (KDN) untuk tindakan lanjut.

“Saya sempat menemu bual beberapa pemegang kad UNHCR Rohingya (semasa operasi) malam ini (malam tadi) dan mereka mengaku memasuki Malaysia melalui sempadan Kedah dan Kelantan dari Thailand, malah mengaku ia (masuk Malaysia) diuruskan oleh ejen.

“Malah, mereka juga mengakui bahawa ejen itu menguruskan perjalanan ke pejabat UNHCR di Kuala Lumpur untuk proses mendapatkan kad berkenaan. Kami akan meneliti perkara ini dengan lebih teliti melalui jawatankuasa di KDN.

“Mereka (etnik Rohingya) tidak membeli (kad UNHCR) tetapi mereka membayar ejen antara RM5,000 dan RM7,000 setiap seorang dan ejen akan membawa mereka ke pejabat UNHCR.

“Pemahaman mereka kad itu dibeli tetapi sebenarnya mereka membayar ejen terbabit menguruskan kemasukan mereka,” katanya selepas operasi dijalankan Jabatan Imigresen di tapak projek perumahan di Kubang Menerong di George Town.

Khairul Dzaimee berkata, dalam operasi itu, pihaknya memeriksa 36 warga asing yang bekerja di tapak pembinaan sebelum menahan 25 daripada mereka, termasuk seorang wanita, kerana tidak mempunyai dokumen perjalanan yang sah, tinggal lebih masa dan mempunyai dokumen yang meragukan.

Beliau berkata antara yang ditahan dalam operasi bermula jam 11.15 malam itu ialah 10 lelaki warga Bangladesh, lapan lelaki Indonesia, enam lelaki lain dan seorang wanita warga Myanmar.

“Mereka kemudian dibawa ke depoh tahanan untuk siasatan lanjut.

“Antaranya, ada yang menggunakan dokumen yang meragukan, terutamanya pemegang kad UNHCR, yang kami syak mungkin palsu,” katanya.

Operasi malam tadi merupakan yang ke-261 dijalankan Jabatan Imigresen Pulau Pinang sepanjang tahun, di mana seramai 193 warga asing bersama 32 majikan telah ditahan atas pelbagai kesalahan.

“Walaupun bilangan PATI (pendatang asing tanpa izin) yang ditahan dalam operasi itu tidak ramai berbanding jumlah operasi yang dijalankan, jumlah kompaun yang dikenakan kepada majikan dan warga asing adalah melebihi RM2.5 juta,” katanya.


Permohonan Rosmah supaya hakim tarik diri ditangguh, peguam positif Covid-19

Pendengaran permohonan Datin Seri Rosmah Mansor supaya Hakim Mahkamah Tinggi Mohamed Zaini Mazlan menarik diri daripada mendengar perbicaraan kes pengubahan wang haram dan pengelakan cukai yang dihadapinya, ditangguhkan ke 3 Feb.

Penangguhan itu berikutan peguam utama yang mewakili isteri bekas perdana menteri itu disahkan positif Covid-19, menurut laporan Bernama.

Hakim Mohamed Zaini menetapkan tarikh itu selepas peguam Azrul Zulkifli Stork, bertindak bagi pihak Rosmah memaklumkan kepada mahkamah bahawa peguam utama Rosmah, Datuk Geethan Ram Vincent telah disahkan positif Covid-19 pada 17 Jan lepas dan beliau diarahkan menjalani kuarantin kendiri selama 10 hari sehingga 26 Jan ini.

Menurut Azrul, isteri kepada Datuk Seri Najib Tun Razak itu turut menjalani kuarantin sehingga 25 Jan kerana merupakan kontak rapat kepada peguam utamanya itu.

“Turut menjadi kontak rapat kepaan Geethan ialah peguam bela Rosmah yang lain iaitu Datuk Firoz Hussein (Firoz Hussein Ahmad Jamaluddin) yang sedang menjalani kuarantin kendiri di Kota Kinabalu, Sabah sehingga 25 Jan manakala peguam Reza Rahim dan P. B Rajivan Nambiar dikuarantin sehingga 24 Jan.

“Oleh itu, saya memohon kes hari ini ditangguhkan ke 3 Feb ini,” kata peguam itu pada prosiding hari ini.

Azrul berkata surat berhubung permohonan penangguhan kes berkenaan telah dihantar kepada mahkamah pada 20 Jan lepas.

Mengenai permohonan Rosmah untuk membatalkan kelayakan bekas Hakim Mahkamah Persekutuan Datuk Seri Gopal Sri Ram daripada bertindak sebagai timbalan pendakwa raya kanan dalam kes pengubahan wang haram dihadapinya, Azrul berkata pihaknya akan memfailkan permohonan berkenaan esok.

Sementara itu, Timbalan Pendakwa Raya Poh Yih Tinn berkata pihaknya telah menerima surat daripada pembelaaan berhubung penangguhan kes, namun memaklumkan pendakwaan bersedia untuk meneruskan prosiding hari ini.

“Bagaimanapun, ia bergantung kepada budi bicara mahkamah untuk membuat keputusan,” katanya.

Ini adalah kali kedua Rosmah memfailkan permohonan supaya Hakim Mohamed Zaini menarik diri daripada mendengar perbicaraan kes pengubahan wang haram (AMLA), selepas hakim itu yang turut mendengar kes rasuahnya berkaitan projek solar hibrid, telah menolak permohonan Rosmah pada 14 Dis.

Rosmah menfailkan permohonan pertama atas alasan untuk mengelakkan sebarang kemungkinan berat sebelah berlaku sekiranya Hakim Mohamed Zaini mendengar dan memutuskan kes pengubahan wang haram dihadapinya kerana hakim sama turut mendengar kes solar dihadapi isteri bekas perdana menteri itu.

Dalam permohonan kedua, Rosmah antara lain mendakwa tindakan pihak pendakwaan untuk membawa masuk percakapan beramaran kes pengubahan wang haramnya di dalam perbicaraan kes solar semestinya akan mempengaruhi Mohamed Zaini apabila beliau mendengar perbicaraan kes AMLA.

Rosmah juga merayu terhadap keputusan Hakim Mohamed Zaini yang menolak permohonan pertamanya dan rayuan berkenaan ditetapkan untuk pengurusan kes di hadapan Timbalan Pendaftar Mahkamah Rayuan pada 23 Mac ini.

Rosmah, 70, berdepan 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada Lembaga Hasil Dalam Negeri (LHDN).

Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang di sini, antara 4 Dis 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.


Terbuka Australia: Djokovic menang kes tapi berdepan pengusiran

Biarpun menang kes terhadap tindakan penahanannya oleh pihak berkuasa Australia berhubung isu visa dan suntikan vaksin Covid-19, pemain tenis nombor satu dunia Novak Djokovic, masih berdepan tindakan pengusiran.

Terdahulu, mahkamah Australia memutuskan Djokovic dibebaskan daripada tahanan imigresen, setelah mendapati keputusan kerajaan untuk membatalkan visa bintang tenis itu untuk memasuki negara itu adalah “tidak munasabah”.

Hakim Anthony Kelly mengarahkan Djokovic dibebaskan dalam masa 30 minit dan pasport serta dokumen perjalanan yang lain dikembalikan kepadanya, sekali gus menghidupkan semula peluang untuk memenangi gelaran Grand Slam ke-21 di Terbuka Australia, yang bermula Isnin depan.

Bagaimanapun, peguam Kerajaan Persekutuan memberitahu mahkamah menteri imigresen negara itu berhak menggunakan kuasa peribadinya untuk membatalkan sekali lagi visa Djokovic.

Kerajaan berkata bukan warganegara tidak ada hak untuk dijamin masuk ke Australia, dan menegaskan bahawa walaupun Djokovic memenangi kes mahkamah, negara itu berhak untuk menahannya semula dan mengusirnya.

Peguam kerajaan memberi amaran Australia mungkin menggunakan kuasa menteri untuk mengarahkan pengusiran Djokovic dari negara itu, yang akan mengakibatkan dia diharamkan selama tiga tahun untuk masuk ke negara itu.

Dengan kerajaan Australia menghadapi kekalahan yang memalukan dan berprofil tinggi, peguam Christopher Tran memaklumkan hakim bahawa menteri imigresen Alex Hawke boleh mengambil tindakan menerusi kuasa eksekutif.

“Saya diarah (menteri) akan mempertimbangkan sama ada akan menggunakan kuasa pembatalan peribadi,” katanya.

Kelly berkata dia telah mengetepikan keputusan kerajaan untuk membatalkan visa Djokovic kerana pemain itu tidak diberi masa yang cukup untuk memberi keterangan kepada penganjur tenis dan peguam untuk menjawab sepenuhnya, selepas dia dimaklumkan rancangan untuk membatalkan visanya.

Kelly menyatakan pegawai di lapangan terbang Melbourne mengarahkan pemain itu mematikan telefonnya dari tengah malam hingga sekitar 7.42 pagi waktu tempatan, apabila keputusan untuk membatalkan visanya dibuat.

Pegawai juga mengingkari perjanjian untuk memberi Djokovic sehingga 8.30 pagi untuk bercakap dengan penganjur kejohanan Tennis Australia dan peguam, kata hakim. – Agensi


Bursa kekal ditutup rendah

Bursa Malaysia ditutup rendah hari ini, terjejas oleh jualan berterusan dalam saham wajaran tinggi, seiring dengan kelemahan dalam kebanyakan saham serantau.

Ketika dibuka pada jam 9.15 pagi, indeks penanda aras FTSE Bursa Malaysia KLCI (FBM KLCI) jatuh sebanyak 14.50 mata kepada 1,452.81 daripada penutupan Khamis pada 1,467.31,

Pada jam 5 petang, penanda aras FTSE Bursa Malaysia KLCI (FBM KLCI) turun sebanyak 15.79 mata kepada 1,451.52 daripada 1,467.31 penutup Khamis, lapor Bernama.

Saham Asia mengambil petunjuk daripada kerugian Wall Street pada Jumaat di tengah-tengah kebimbangan mengenai prospek ekonomi global dan pengetatan dasar monetari oleh bank pusat di seluruh dunia, kata seorang peniaga.

Indeks penanda aras dibuka 7.80 mata lebih rendah pada 1,459.51, kemudian bergerak antara 1,446.04 dan 1,460.91 sepanjang sesi.

Di pasaran yang lebih luas, kaunter rugi mengatasi kaunter untung sebanyak 706 berbanding 217, manakala 349 kaunter tidak berubah, 1,101 tidak diniagakan dan 17 yang lain digantung.

Jumlah dagangan turun kepada 2.19 bilion unit bernilai RM1.76 bilion berbanding 2.62 bilion unit bernilai RM2.67 bilion pada Khamis.

Naib Presiden Penyelidikan Ekuiti Rakuten Trade Sdn Bhd, Thong Pak Leng berkata indeks utama serantau juga bergerak rendah kerana pelabur berhati-hati bahawa Rizab Persekutuan (Fed) Amerika Syarikat (AS)dan bank pusat lain mungkin melampaui sasaran dasar mereka, mencetuskan kemelesetan global.

“Bagi bursa tempatan, kami menganggarkan pasaran tempatan akan mengalami sedikit tekanan di tengah-tengah ketidaktentuan global yang semakin meningkat. Bagaimanapun, kami percaya pengumpulan saham akan berterusan ketika penurunan.

“Oleh itu, kami menjangkakan FBM KLCI akan didagangkan dalam julat yang lebih luas antara 1,440 dan 1,470 untuk minggu ini. Sokongan pada tahap 1,470 telah ditembusi dan tahap sokongan seterusnya adalah pada 1,430 diikuti oleh 1,400, manakala rintangan adalah pada 1,480,” tambahnya.


Surat layang kecam Ismail Sabri, gesa percepat PRU ditemui pada hari akhir PAU

Satu surat layang yang mengecam Naib Presiden UMNO yang juga Perdana Menteri Datuk Seri Ismail Sabri Yaakob dilapor ditemukan di luar koridor Pusat Dagangan Dunia (WTC) tengah hari tadi.

Memetik laporan Malaysiakini, surat layang itu ditemukan kira-kira 100 meter dari pintu masuk utama kira-kira jam 12.30 tengah hari tadi, turut menggesa Pilihan Raya Umum Ke-15 (PRU-15) diadakan segera bagi menyelamatkan negara.

Antara lain menurut laporan itu, surat layang berkenaan mendakwa Ismail Sabri adalah Perdana Menteri paling lemah kerana tidak mampu menyelesaikan banyak isu.

Bagaimanapun, tidak jelas sama ada surat berkenaan turut diedarkan kepada perwakilan pada hari terakhir Perhimpunan Agung UMNO (PAU) 20121, hari ini.

Antara lain laporan itu memetik surat layang berkenaan menyatakan:

“Baik buat pilihan raya cepat. Tumbang dia selamatlah kita.

“Ismail Sabri paling lemah antara perdana menteri Malaysia! Boneka atas pentas pun kena tolak ke tepi, ke belakang nak bagi laluan kepada Bossku (Najib Razak untuk bercakap kepada media). Nasib baik (Ismail Sabri) tak masuk longkang.

“(Dia) terbang ke Singapura, terbang ke Indonesia, terbang ke Thailand, ke Kemboja naik jet kerajaan. Semua tu makan angin,” menurut surat itu lagi.

“Sampai sekarang percaya apa (M) Saravanan (Menteri Sumber Manusia) cakap sampai negara nak tumbang sebab (orang) Bangladesh. Negara dah jadi macam negara buruh paksa. Satu pun Mail (Ismail) tak boleh selesai.”

Surat itu juga menyentuh masalah pandemik Covid-19 yang masih tidak selesai, insiden banjir kilat yang melanda negara sehingga menjejaskan kerosakan harta benda.

“Gula-gula RM10,000 berapa lama nak bertahan? Buat kita umpama kerbau dicucuk hidung – tarik jalan, tarik jalan,” menurut surat itu lagi.


Penafian: Artikel tular palsu tidak diterbitkan Agenda Daily

Pihak Agenda Daily menafikan penularan satu gambar palsu berhubung satu artikel bertajuk “Mesyuarat kabinet panas, Bersatu nak tarik sokongan” yang disebarkan kepada orang ramai.

Artikel yang tular tersebut tidak pernah diterbitkan dan disiarkan portal Agenda Daily, ia merupakan satu artikel palsu yang cuba memfitnah portal  kami.

Agenda Daily mengecam tindakan tidak bertanggungjawab laskar siber upahan yang membuat tuduhan tidak bertanggungjawab terhadap kami.


Rafizi mahu saman pengikut Setpol Anwar lempar fitnah

Bekas Naib Presiden PKR, Rafizi Ramli mahu mengambil tindakan undang-undang terhadap seorang individu yang didakwanya bersekongkol dengan Setiausaha Politik Presiden PKR, Farhash Wafa Salvador Rizal Mubarak yang melemparkan fitnah terhadapnya.

Bekas pengikut setia Datuk Seri Anwar Ibrahim itu dalam ciapan di akaun Twitternya mendakwa bekas stafnya di Invoke, Purnima Wijendra yang menggunakan nama @purryness dalam akaun Twitter membuat fitnah kononnya dana yang dikumpul Rafizi daripada orang awam sudah kehabisan dan ia dikatakan menjadi puncanya mahu kembali dalam arus politik.

“Finally the SOTONG is showing his true colours. Wait and watch the real him. Probably the public funding that he collected during GE14 has depleted and that’s why he is trying to make his way back to politics. (Terjemahan: Akhirnya SOTONG menunjukkan sifat sebenarnya. Tunggu dan lihat sifat sebenarnya. Kemungkinan dana awam yang dikumpulnya semasa PRU14 sudah kehabisan dan ia punca beliau cuba kembali masuk semula dalam politik),” kata Purnima dalam ciapannya.

Tindakan tersebut mengundang rasa tidak puas hati Rafizi dan mahu bertindak menyaman individu tersebut dan mendakwa bekas stafnya itu kini sudah bersama dengan Farhash dalam mengkritiknya.

“@thepurryness was an ex-staff of @invokeisdata who was sacked for non-performance. (Terjemahan: Beliau adalah bekas staf di Invoke, sebuah syarikat yang ditubuhkan Rafizi)

“She has since been spreading lies out of vendetta. I had instructed my lawyers to initiate legal action for defamation. It’s time to put a stop to characters like this. (Beliau menyebarkan penipuan sebagai tindak balas. Saya sudah mengarahkan peguam untuk mengambil tindakan undang-undang kerana menfitnah. Sudah tiba masanya untuk menghentikan orang sebegini),” kata Rafizi membalas ciapan Purnima itu.

Menurut Rafizi, individu tersebut kini sudah bersekongkol dengan orang kanan Anwar sekarang dan sering menyebarkan khabar angin tidak benar.

“She has now allied herself to @anwaribrahim’s Political Secretary and is often used to spread rumours like this (Terjemahan: Beliau kini berpakat dengan Setiausaha Politik Anwar dan sering menyebar khabar sebegini),” kata Rafizi.

Rafizi juga menjelaskan jumlah sumber kutipan dana dari 2016 hingga 2018 hanya RM10 juta dan terpaksa menggunakan wang tunai sendiri sebanyak RM2.5 juta untuk memastikan operasi Invoke terus bertahan, ia tidak sebenar seperti yang didakwa oleh Purnima.

Pergaduhan secara terbuka ini bukan kali pertama melibatkan Rafizi dan Farhash, sebelum ini beliau membayangkan kewujudan satu lagi kumpulan kartel dalam PKR yang didalangi Farhash.

Pada 2019, Rafizi mengumumkan tidak akan kembali ke arena politik kerana mahu memberi tumpuan kepada usaha mendalami ilmu pengetahuan berkaitan teknologi terkini.

Bekas Ahli Parlimen Pandan itu berkata, sudah sampai masanya mempelajari kehidupan baharu kerana proses pembelajaran itu akan menjadikan dirinya seorang insan lebih baik.

Nama Rafizi terkenal selepas mendedahkan data bank berkaitan National Feedlot Corporation (NFC) dan dihukum penjara 30 bulan tetapi dibebaskan kemudiaannya selepas kemenangan Pakatan Harapan semasa Pilihan Raya Umum Ke-14 lalu.

Farhash menjadi orang kanan baharu kepada Anwar yang juga dilantik sebagai Pengerusi PKR Perak yang dikaitkan dengan kumpulan baju hitam dalam parti tersebut.


Kerajaan Anwar mungkin tumbang jika pemimpin DAP angkuh: Najib

Bekas Perdana Menteri Datuk Seri Najib Razak memberi amaran sekiranya pemimpin DAP meneruskan sikap angkuh dan hipokrit, kemungkinan besar kerajaan pimpinan Datuk Seri Anwar Ibrahim akan tumbang.

Bekas Presiden UMNO itu berkata demikian ketika mengulas kenyataan bekas Setiausaha Publisiti DAP Kebangsaan Tony Pua yang juga bekas ahli Parlimen Damansara.

Terdahulu, Tony Pua – ketika mengulas kenyataan Presiden MCA Datuk Seri Wee Ka Siong yang berikrar untuk memerangi rasuah – berkata parti itu yang memuja Najib tidak pernah mencela ‘Raja Kleptokrat’ itu.

Malah Tony Pua berkata MCA juga tidak pernah mengambil tanggungjawab dan meminta maaf daripada rakyat Malaysia walaupun setelah ‘crook’ itu dipenjara.

Mengulas perkara itu, Najib menjelaskan bahawa keangkuhan dan kepura-puraan Tony Pua adalah sebuah legenda.

“Itulah sebabnya beliau kalah dalam pemilihan DAP Selangor walaupun beliau adalah ketua DAP Selangor ketika itu.

“Dan kemudian beliau tewas sekali lagi dalam Jawatankuasa Pilihan Raya Pusat DAP walaupun mempunyai peranan berprofil tinggi sebagai penasihat dan setiausaha politik (Lim) Guan Eng yang menjadi Menteri Kewangan sebelum ini.

“Ramai juga yang menyatakan peranan beliau yang membawa kepada kemerosotan mendadak dalam populariti dan seterusnya kejatuhan kerajaan PH sebelum ini serta penolakan berterusan terhadap DAP dan PH oleh orang Melayu.

“Jika Tony meneruskan keangkuhan dan kepura-puraannya, ia tidak akan mengejutkan yang mungkin akhirnya menyebabkan kerajaan Anwar turut tumbang,” kata Najib dalam kenyataan malam tadi (19 Disember 2022).

Menurutnya walaupun Tony Pua telah ditolak dengan jelas oleh partinya sendiri dan oleh kumpulan etnik terbesar, dia masih meneruskan keangkuhan dan kepura-puraannya.

“Tony akan menyerang Najib Razak tetapi dia akan menutup mata terhadap rasuah besar-besaran Guan Eng melibatkan terowong dasar laut Pulau Pinang,” katanya.

Najib juga berkata tidak ada seorang pun pemimpin kanan MCA yang berdepan tuduhan rasuah di mahkamah, berbanding ketua Tony Pua sendiri yang merupakan pemimpin kanan DAP.


Kematian turun 5 hari berturut-turut, hanya Kelantan catat peningkatan

Jumlah pesakit Covid-19 yang meninggal dunia dalam tempoh 24 jam semalam turun lagi berbanding kelmarin – penurunan lima hari berturut-turut sejak 27 September lalu.

Kementerian Kesihatan (KKM) dalam laman sesawangnya COVIDNOW hari ini memaklumkan 121 pesakit meninggal dunia semalam, berbanding 192 kematian yang direkodkan dalam tempoh sama pada Khamis.

Pada 27 September kes kematian direkodkan adalah sebanyak 258, turun kepada 240 kes pada 28 September, dan 208 kes pada 29 September.

Semalam, hanya Kelantan sahaja yang merekodkan peningkatan jumlah kematian iaitu sebanyak 15 kes berbanding satu kes pada Khamis. Manakala, Negeri Sembilan, Melaka, Labuan dan Putrajaya mencatat sifar kematian.

Namun, jumlah kematian di Sarawak kekal tinggi apabila 25 pesakit Covid-19 meninggal dunia semalam, berbanding 40 kes yang direkodkan pada Khamis.

Secara keseluruhannya, sejak pandemik Covid-19 menular di negara ini pada awal tahun lalu sehingga semalam, 26,456 kes kematian dilaporkan.

Daripada jumlah itu, 5,302 pesakit meninggal dunia sebelum dibawa ke hospital atau ‘brought in death’ (BID), termasuk 28 kes baharu semalam.

Kes aktif

Pada masa sama KKM turut melaporkan kes aktif turun berturutan sejak beberapa hari lalu dengan sehingga semalam sebanyak 160,413 kes dilaporkan, berbanding 164,536 kes pada Khamis, 169,718 (Rabu); dan 174,492 (Selasa).

Daripada jumlah kes aktif terbaharu itu, 132,642 pesakit menjalani kuarantin di rumah, turun lagi berbanding 136,436 yang dilaporkan pada Khamis, 140,598 (Rabu), dan 144,631 (Selasa).

Sementara itu, jumlah pesakit yang dirawat di Pusat Kuarantin dan Rawatan Covid-19 (PKRC) di seluruh negara sehingga semalam juga turun kepada 18,216 kes, berbanding 18,263 kes yang dilaporkan pada Khamis.

KKM juga memaklumkan sehingga semalam 8,655 pesakit masih dirawat di hospital seluruh negara. Jumlah itu turun berbanding 8,913 pesakit yang direkodkan pada Khamis, 9,185 (Rabu), dan 9,278 (Selasa).

Daripada jumlah itu, 1,299 pesakit dirawat di hospital di Johor, diikuti Selangor (1,252); Sarawak (1,062); Sabah (991); Kelantan (807); Perak (718); PulauPinang (509); Pahang (379); Kedah (373); Kuala Lumpur (319); Terengganu (291); Negeri Sembilan (233); Melaka (197); Perlis (166); dan Putrajaya (59).

Unit Rawatan Rapi (ICU)

Sementara itu, seramai 900 pesakit sedang dirawat di ICU di seluruh negara, termasuk 488 yang memerlukan alat bantuan pernafasan.

Selangor mencatat jumlah tertinggi pesakit di ICU iaitu seramai 142 individu; diikuti Sabah (120); Sarawak (105); Perak (89); PulauPinang (78); Kedah (77); Johor (76); Kelantan (70); Kuala Lumpur (42); Pahang (32); Melaka (29); Terengganu (19); Negeri Sembilan (11); Perlis (tujuh); Labuan (dua); dan Putrajaya (satu).

Program Imunisasi Covid-19 Kebangsaan (PICK)

Data 1 Oktober 2021.

Lebih 20.31 juta atau 86.8 peratus daripada populasi dewasa di seluruh negara telah melengkapkan suntikan vaksin Covid-19 masing-masing sejak PICK dilancarkan 24 Februari lalu hingga semalam.

Secara keseluruhan sebanyak 42,276,201 dos vaksin telah diberikan kepada golongan itu yang turut membabitkan hampir 22.06 juta lagi menerima sekurang-kurangnya satu dos suntikan.

Semalam sahaja, 115,219 individu dewasa melengkapkan vaksinasi, manakala 15,287 lagi menerima sekurang-kurangnya satu dos.

Sementara itu, bagi PICK Remaja pula, sebanyak 71,779 atau 2.3 peratus daripada penerima berusia 12 hingga 17 tahun lengkap divaksinasi, manakala 50.4 peratus atau 1,586,008 lagi menerima sekurang-kurangnya satu doa.

Semalam sahaja 206,739 dos vaksin diberikan membabitkan 19,005 remaja melengkapkan dos kedua, manakala 87,734 menerima dos pertama masing-masing.

Secara keseluruhan, sehingga semalam hampir 44 juta dos vaksin telah diberikan kepada semua penerima yang layak membabitkan 20,389,622 atau 62.4 peratus individu lengkap divaksin, dan 23,645,337 atau 72.4 peratus menerima sekurang-kurangnya dos satu dos.

Semalam sahaja, sebanyak 237,245 dos diberikan membabitkan 134,224 penerima lengkap divaksinasi dan 103,021 menerima satu dos.

Kes baharu

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari semalam turun kepada 11,889 kes berbanding 12,735 yang direkodkan dalam tempoh sama kelmarin.

Angka terbaharu itu menjadikan kumulatif sejak pandemik melanda negara awal tahun lalu hingga semalam meningkat kepada hampir 2.26 juta kes.

Kadar kebolehjangkitan

Kadar kebolehjangkitan Covid-19 atau Ro/Rt pada jangkaan mengikut kes seharian pada 1 Oktober 2021 untuk seluruh negara adalah 0.90 dengan tiga negeri mencatat Rt melebihi 1.0.

Melaka mencatat Rt 1.01, diikuti Putrajaya 1.03, dan Perlis 1.04. Negeri dan Wilayah Persekutuan lain mencatat Rt antara 0.83 dan 0.99.

Kluster baharu

Dalam tempoh 24 jam sehingga 12 tengah hari semalam, 14 kluster baharu dikesan menjadikan keseluruhannya 5,491 kluster dengan 4,423 telah ditamatkan dan 1,068 masih aktif.

Daripada jumlah kluster baharu itu tujuh membabitkan kluster tempat kerja, enam (komuniti) dan satu kluster keagamaan yang dilaporkan di Hilir Perak melibatkan 29 individu.

Kes sembuh

Dalam tempoh 24 jam itu juga seramai 15,891 pesakit Covid-19 disahkan sembuh menjadikan kumulatif pulih sejak awal tahun lalu kepada lebih 2.07 juta pesakit.


Zambry umum tarik diri bertanding jawatan Naib Presiden UMNO

Setiausaha Agung Barisan Nasional (BN) Datuk Seri Dr Zambry Abd Kadir menarik diri daripada bertanding jawatan Naib Presiden UMNO bagi Pemilihan UMNO yang akan berlangsung bulan depan.

Zambry dalam hantaran di Facebooknya malam tadi memaklumkan keputusan itu dibuat selepas mengambil kira tugas rasminya sebagai Menteri Luar Negeri dalam kerajaan, lapor Bernama.

“Banyak perkara dan urusan hal-hal di luar negara yang perlu diuruskan demi memartabatkan Malaysia di persada antarabangsa. Ia juga sekali gus membawa imej UMNO yang saya wakili dalam Kerajaan Perpaduan,” katanya.

Menurut Zambry beliau juga mahu memberi keutamaan dalam mengukuhkan hubungan antara parti dalam gabungan BN dan antara parti dalam Kerajaan Perpaduan.

Bagaimanapun, Zambry berkata beliau menawarkan diri untuk mempertahankan jawatan Ahli Majlis Tertinggi UMNO pada Pemilihan UMNO Sesi 2023-2026 itu.

“Saya mengucapkan terima kasih dan setinggi penghargaan kepada sahabat-sahabat di bahagian-bahagian yang telah menyatakan sokongan kepada saya sebelum ini,” katanya.

Pada 24 Feb lepas, Zambry mengumumkan beliau menawarkan diri untuk bertanding jawatan Naib Presiden dalam pemilihan parti itu.

Pemilihan UMNO diadakan bermula 1 Feb lepas hingga 18 Mac ini dengan Persidangan Tahunan UMNO Cawangan dan Pemilihan Jawatankuasa Cawangan Wanita, Pemuda dan Puteri Cawangan pada 1 hingga 26 Feb.

Mesyuarat Perwakilan dan Pemilihan Jawatankuasa Wanita, Pemuda dan Puteri UMNO Bahagian bersama Pemilihan Exco Wanita, Pemuda dan Puteri UMNO Pusat pula bakal diadakan serentak di seluruh negara pada 11 Mac.

Mesyuarat Perwakilan dan Pemilihan Jawatankuasa UMNO Bahagian bersama Pemilihan Ahli Majlis Tertinggi UMNO pula diadakan serentak di seluruh negara pada 18 Mac.


Kes di Kedah kembali melonjak, Selangor, KL kekal tertinggi

Sebanyak 17,179 jangkitan baharu dilaporkan di seluruh negara dalam tempoh 24 jam sehingga 12 tengah hari tadi menjadikan kumulatif kepada 1,078,646 kes sejak wabak Covid-19 menular di negara ini awal tahun lalu.

Walaupun mencatatkan penurunan, Selangor dan Wilayah Persekutuan Kuala Lumpur kekal merekodkan kes tertinggi.

Selangor mencatatkan 7,163 kes hari ini berbanding 7,171 kes semalam, manakala Wilayah Persekutuan Kuala Lumpur pula merekodkan 2,138 kes berbanding 2,880 kes semalam, kata Ketua Pengarah Kesihatan Tan Sri Dr Noor Hisham Abdullah.

Berdasarkan data dikeluarkan Kementerian Kesihatan (KKM) hari ini, sembilan negeri merekodkan peningkatan kes dengan jangkitan di Kedah kembali naik kepada 1,212 kes berbanding 1,112 kes semalam dan 1,000 kes pada Selasa.

Data 29 Julai 2021


Krisis Russia-Ukraine: Malaysia boleh dikena sekatan jika bantu Moscow

Kuala Lumpur berisiko terperangkap dalam sekatan yang disokong Barat ke atas Russia susulan pencerobohan ke atas Ukraine, selepas diplomat Malaysia bersedia mempertimbang ‘sebarang permintaan’ daripada Moscow untuk penjualan semikonduktor.

Malaysia telah lama mempunyai peranan yang kurang dikenali tetapi penting dalam industri semikonduktor global. Malaysia adalah salah satu pengeluar utama untuk pemasangan, ujian dan pembungkusan untuk Toyota, Ford, General Motors dan Skoda Auto.

Dalam temu bual yang diterbitkan pada 23 April dengan agensi berita Russia, RIA Novosti, utusan khas Kuala Lumpur ke Moscow, Bala Chandran Tharman menyatakan ‘kegembiraan’ mengenai keyakinan Russia terhadap potensi Malaysia untuk menjadi pembekal peralatan berteknologi tinggi.

Duta itu berkata Malaysia adalah salah satu pengeksport semikonduktor terbesar dunia dengan jumlah jualan tahunan sebanyak AS$8.7 bilion.

Menyedari bahawa industri Malaysia adalah berorientasikan pasaran, Chandran berkata beliau agak pasti bahawa sebarang permintaan daripada pihak Russia mengenai pembekalan produk tersebut akan dipertimbangkan”.

Pemerhati dasar luar Malaysia berkata mereka terkejut dengan nada Chandran yang begitu yakin, memandangkan peningkatan perdagangan dengan Russia boleh menjadi punca untuk Malaysia terperangkap dalam jaringan sekatan yang dilakukan Barat – dan rakan kongsi Asianya seperti Jepun dan Singapura.

Pakar perhubungan antarabangsa Hoo Chiew Ping berkata walaupun Malaysia sememangnya pembuat utama elektronik dan semikonduktor, ia mungkin tidak semestinya memiliki harta intelek (IP) untuk alat ganti itu, yang mungkin dimiliki oleh syarikat AS dan Jepun yang merupakan pelabur utama dalam pasaran Malaysia.

“Malaysia boleh disenaraihitamkan kerana melanggar sekatan dan hak IP. Ini akan membawa kesan buruk kepada pembuatan semikonduktor dan ekonomi,” kata Hoo.

“Apabila [duta] mencadangkan bahawa Malaysia ‘akan’ mempertimbangkan untuk menjual semikonduktor kepada Russia, ia meletakkan Malaysia dalam risiko apabila negara lain mengharamkan perdagangan dengan Moscow,” kata Tunku Mohar Tunku Mokhtar, pakar politik Malaysia.

Mokhtar percaya duta itu hanya bersikap diplomatik dalam jawapannya, “tetapi dengan berbuat demikian, ia juga menunjukkan isyarat oportunistik memandangkan Taiwan telah mengharamkan eksport produk tersebut ke Russia”.

Pada Mac, The New York Times melaporkan Setiausaha Perdagangan Amerika Syarikat (AS), Gina Raimondo menyedari Russia memujuk negara lain untuk tidak melakukan sekatan sama seperti dilakukan AS.

Beliau mengeluarkan amaran keras kepada syarikat China yang berbuat demikian, mengatakan AS akan memotong mereka daripada peralatan dan perisian Amerika yang diperlukan untuk membuat produk mereka.

Memahami tahap keterukan syarikat Malaysia yang dikenakan tindakan sedemikian, pakar geostrategi Azmi Hassan berharap komen duta itu hanya ‘untuk bersikap baik kepada Kremlin’ sebagai sebahagian daripada kapasitinya sebagai utusan Malaysia.

“Ini bukan masa yang sesuai untuk menjalankan perniagaan baharu dengan Russia,” katanya.

Dengan perang di Ukraine mendominasi berita, Azmi berkata diplomat itu harus lebih berhati-hati dengan apa yang dikatakannya kerana ia ‘tidak akan kelihatan baik untuk Malaysia’.

Malaysia adalah sebahagian daripada rantaian bekalan teknologi global alternatif dalam sudut pandangan Washington – sebahagian daripada usahanya untuk bersaing secara strategik dengan Beijing dalam perang perdagangan AS-China yang bermula di bawah bekas Presiden AS Donald Trump.

Ini disokong oleh pengenalan Akta Perdagangan Strategik Malaysia pada 2010 yang membolehkannya menguatkuasakan sekatan ke atas teknologi pelbagai guna – yang boleh digunakan untuk tujuan keamanan dan ketenteraan – dan mengesan kaedah lain yang berniat untuk memintas sekatan, yang mendapat sokongan Presiden AS ketika itu, Barack Obama.

Tetapi sebarang hubungan baik masa lalu dari Washington boleh dibatalkan oleh pendapat diberikan Chandran, yang dikongsi oleh media berita milik negara Russia serta kedutaan Russia di Kuala Lumpur, dan mencerminkan hubungan Moscow yang semakin intensif, menurut laporan mengenai sentimen pro-Russia oleh Institut Yusof Ishak (ISEAS).

“Ketika AS, Kanada, dan Kesatuan Eropah menguatkuasakan sekatan keras ke atas Russia kerana pencerobohannya, Moscow mempergiatkan usaha hubungan awamnya untuk mengawal naratif yang dinyatakan dalam media dan di internet,” kata pakar Benjamin Y.H. Loh dan Munira Mustaffa yang bersama-sama mengarang laporan itu.

Kedua-dua pakar berpendapat bahawa ramai yang merasakan keperluan untuk menyokong Moscow dan mengecam tindakan secara langsung untuk menjatuhkan Russia, yang mereka lihat sebagai melanggar ‘kedudukan tidak memihak Malaysia’.

“Rasionalnya ialah memandangkan Malaysia bukan pihak yang terbabit dalam peperangan, ia harus mengelak daripada sebarang penglibatan lisan di dalamnya,” kata mereka.

Ini dilihat sebelum ini dengan bagaimana Malaysia menjauhkan diri daripada menyalahkan Moscow secara langsung atas kejatuhan pesawat penumpangnya, Malaysia Airlines MH17 pada 2014 oleh pemisah yang disokong Russia, bercanggah dengan penemuan pasukan penyiasat bersama antarabangsa.

Temu bual Chandran mendapat pelbagai reaksi oleh orang ramai Malaysia, dengan sesetengahnya meluahkan rasa jijik kerana berpihak kepada diktator.

Yang lain bagaimanapun mengalu-alukannya, menegaskan hak Malaysia sebagai negara merdeka untuk bersahabat dengan sesiapa sahaja yang dipilih.

Pemerhati politik Malaysia, yang juga Pengarah Asia Institute University of Tasmania, Australia, Prof James Chin berkata Malaysia mendapat kekuatan dalam kalangan rakan-rakan jiran Asean dan negara membangun lain susulan tidak memilih pihak dalam konflik ini.

“Malaysia merasakan ini adalah perkara Eropah, jadi kami tidak mahu terlibat. Ia juga perkara kuasa besar, tiada kaitan dengan dunia Islam,” kata Chin. – SCMP


Mahkamah tolak permohonan Zahid dapatkan kenyataan 15 saksi kes YAB

Mahkamah Tinggi Kuala Lumpur hari ini menolak permohonan bekas Timbalan Perdana Menteri Datuk Seri Dr Ahmad Zahid Hamidi untuk mendapatkan rakaman kenyataan 15 saksi daripada Suruhanjaya Pencegahan Rasuah Malaysia (SPRM) dalam kes rasuah beliau membabitkan dana Yayasan Akalbudi (YAB).

Hakim Datuk Collin Lawrence Sequerah berkata mahkamah perlu mengambil kira polisi dan kepentingan awam dalam memutuskan permohonan itu seperti yang diputuskan oleh Mahkamah Persekutuan dalam kes membabitkan Suruhanjaya Sekuriti, lapor Bernama.

“Pada Pandangan saya, unsur polisi dan kepentingan awam berlanjutan sehingga ke peringkat pembelaan dalam perbicaraan kes jenayah. Mereka (saksi) boleh terdedah kepada intimidasi dan sebagai contoh, diugut agar memberikan keterangan yang berbeza daripada yang terdapat dalam rakaman kenyataan.

“Tindakan membalas dendam mungkin diambil terhadap pendedahan yang dibuat dalam kenyataan terbabit dan perkara ini bukan sesuatu yang tidak berasas. Saksi berpotensi akan menjadi keberatan untuk tampil memberikan kenyataan dan keterangan kerana kerahsiaan adalah tidak terjamin sekali gus menyebabkan berlaku gangguan dalam pentadbiran keadilan,” katanya.

Beliau juga berkata Pegawai Penyiasat SPRM Khairudin Kilau telah meluahkan kebimbangan mengenai sebab kenyataan saksi pendakwaan yang ditawarkan kepada pembelaan tidak sepatutnya diberikan.

“Khairudin mendedahkan dalam afidavit beliau bahawa saksi terbabit mempunyai hak istimewa kerana kenyataan terbabit dibuat sepanjang komunikasi rasmi dan secara sulit kepada SPRM,” katanya.

Hakim itu berkata Khairudin juga berpendapat bahawa sebarang pendedahan akan memprejudis dan menjejaskan kepentingan awam kerana kenyataan itu dibuat berdasarkan kepercayaanserta jangkaan bahawa ia akan kekal sebagai sulit.

“Khairudin berkata perkara ini akan menyebabkan bakal-bakal saksi keberatan untuk memberikan kenyataan dan boleh mengganggu siasatan pada masa hadapan,” katanya.

Beliau juga berkata kebimbangan yang disuarakan Khairudin terdapat dalam peruntukan Seksyen 124 Akta Keterangan.

Seksyen 124 menyatakan bahawa tiada pegawai awam boleh dipaksa untuk mendedahkan komunikasi yang dibuat kepadanya secara rahsia rasmi apabila beliau beranggapan bahawa kepentingan awam akan terjejas susulan pendedahan itu.

Pada 18 Feb lepas, pasukan pembelaan Ahmad Zahid memfailkan permohonan untuk mendapatkan kenyataan saksi terbabit.

Antaranya ialah kenyataan Datuk Seri Mohamad Nasaee Ahmad Tarmizi, yang juga saudara lelaki Ahmad Zahid kerana mendakwa ia penting dan mempunyai kaitan dengan pertuduhan ke-11 yang dihadapi Ahli Parlimen Bagan Datuk itu.

Pada 24 Jan lepas, Sequerah memerintahkan Ahmad Zahid membela diri atas 47 pertuduhan pecah amanah jenayah, rasuah dan pengubahan wang haram membabitkan dana YAB selepas mendapati pendakwaan berjaya membuktikan kes prima facie terhadapnya.

Ahmad Zahid mula membela diri pada 13 April lepas dan akan menyambung keterangan pada 23 Mei ini.


Jenis penyakit untuk kakitangan sektor awam dikuarantin ditambah

Kakitangan perkhidmatan awam memperoleh kemudahan baharu cuti kuarantin bagi lain-lain jenis penyakit berjangkit yang perlu dikuarantin atau memerlukan pengasingan berkuat kuasa 4 Mac lalu.

Ketua Pengarah Perkhidmatan Awam Datuk Seri Mohd Shafiq Abdullah memaklumkan kemudahan itu sebelum ini terhad kepada enam jenis penyakit berjangkit iaitu penyakit tangan, kaki dan mulut; demam denggi dan demam denggi berdarah; campak; difteria dan malaria.

Bagaimanapun, beliau berkata kemudahan itu ditambah baik dengan memasukkan penyakit berjangkit lain yang diperakukan pegawai perubatan kerajaan atau swasta selain daripada enam penyakit sedia ada dalam senarai berkenaan, lapor Bernama.

“Bagi menambah baik peraturan sedia ada selaras dengan hasrat kerajaan untuk memberi perhatian dalam aspek kebajikan pegawai perkhidmatan awam dan dalam masa yang sama perlu meningkatkan kualiti, produktiviti dan penyampaian perkhidmatan, kerajaan bersetuju supaya kemudahan cuti kuarantin ditambah baik,” katanya melalui pekeliling bertarikh 4 Mac lepas.

Beliau berkata dengan penambahbaikan itu, nama kemudahan cuti kuarantin kini dipinda kepada ‘kemudahan cuti menjaga anak yang dikuarantin atau memerlukan pengasingan’.

Menurut lampiran pekeliling tersebut, anak adalah termasuk anak kandung, anak tiri tanggungan, anak angkat de facto, anak angkat dan anak pelihara.

Menurut Mohd Shafiq kadar tempoh cuti/bilangan hari bagi cuti itu dikekalkan maksimum lima hari bagi setiap kes atau selama tempoh perakuan diberikan oleh mana-mana pegawai perubatan kerajaan atau swasta mengikut mana lebih rendah dengan pindaan termasuk Hari Rehat Mingguan, Hari Kelepasan Mingguan dan Hari Kelepasan Am.

“Pegawai yang memerlukan tempoh tambahan boleh memohon cuti rehat/cuti rehat khas atau cuti-cuti lain yang berkelayakan.

Selain itu, apabila keadaan seseorang pegawai mengizinkan dan berupaya melaksanakan tugasan di rumah, Ketua Jabatan boleh mempertimbangkan Bekerja Dari Rumah sepertimana peruntukan Pekeliling Perkhidmatan Sumber Manusia (MyPPSM) (Dasar BDR),” menurut pekeliling itu.

Mohd Shafiq berkata penambahbaikan itu dipanjangkan kepada semua Perkhidmatan Awam Negeri, Pihak Berkuasa Berkanun dan Pihak Berkuasa Tempatan, namun tertakluk kepada pihak berkuasa masing masing.


Umrah ditangguh mulai 8 Januari

Kerajaan menangguhkan ibadah umrah buat sementara waktu berkuat kuasa 8 Januari ini sehingga ke satu tarikh yang akan dimaklumkan kelak, susulan penularan jangkitan Covid-19, khususnya membabitkan varian Omicron.

Menteri Kesihatan, Khairy Jamaluddin, ketika mengumumkan keputusan itu berkata larangan berkenaan akan kekal berkuat kuasa sehingga tarikh yang akan dimaklumkan kelak.

“Bagaimanapun, bagi jemaah yang akan berlepas ke Tanah Suci hari ini hingga 7 Januari depan, mereka dibenarkan untuk meneruskan perjalanan, namun perlu menjalani kuarantin di stesen kuarantin atau hotel seperti dikenal pasti oleh Agensi Pengurusan Bencana Negara (NADMA) apabila tiba di Malaysia,” katanya.

Menurutnya, langkah itu juga diambil susulan 1,446 kes positif Covid-19 dikesan dalam kalangan individu yang tiba dari Arab Saudi.

“Hasil mesyuarat sudah mendapat persetujuan Perdana Menteri Datuk Seri Ismail Sabri Yaakob. Penilaian risiko situasi Covid-19 varian Omicron di dalam dan luar negara khususnya di Arab Saudi akan dilakukan secara berkala bagi membuat keputusan untuk membenarkan semula aktiviti umrah.

“Untuk makluman, bermula 13 Oktober 2021, kumpulan pertama jemaah umrah dari Malaysia telah berlepas ke Tanah Suci untuk mengerjakan umrah dan prosedur operasi standard (SOP) khas bagi tujuan itu dikeluarkan Majlis Keselamatan Negara pada 18 Oktober 2021.

“Sehingga 20 Disember 2021, seramai 11,108 jemaah umrah telah tiba di Malaysia dan 1,306 daripadanya atau 11.76 peratus telah dikesan positif Covid-19.

“Daripada jumlah itu, 592 dikesan positif pada ujian pertama semasa hari ketibaan di Malaysia dan 714 kes dikesan positif pada ujian kedua yang dijalankan pada hari kelima kuarantin,” katanya.

Dalam kenyataan hari ini, Khairy berkata pada 31 Disember 2021, dua lagi kes Covid-19 membabitkan varian Omicron disahkan, menjadikan keseluruhan kes melibatkan varian itu sebanyak 64 kes, dengan 63 adalah pengembara dan satu kes disyaki penularan tempatan.

Menurutnya, daripada 64 kes Omicron itu, 32 kes atau 50 peratus membabitkan jemaah yang pulang dari Arab Saudi setelah mengerjakan umrah.

“Sehingga 30 Disember 2021, terdapat sembilan kluster yang tercetus melibatkan jemaah umrah iaitu lima kluster membabitkan kes-kes indeks yang disahkan varian Omicron; satu kluster melibatkan kes indeks disyaki Omicron; dan tiga kluster kes indeks Covid-19 bukan Omicron,” katanya.

Perhimpunan berskala besar melibatkan jemaah dari pelbagai negara ketika di Arab Saudi mendedahkan mereka kepada risiko tinggi mendapat jangkitan Covid-19, termasuk varian Omicron. Situasi ini menyukarkan jemaah mematuhi SOP umrah yang ditetapkan Kerajaan Malaysia, katanya.

Khairy berkata jemaah umrah juga berkemungkinan telah dijangkiti ketika berada di Arab Saudi tetapi masih dalam tempoh inkubasi jangkitan menyebabkan ujian saringan sebelum bertolak pulang ke Malaysia masih negatif.

“Bilangan ketibaan jemaah umrah Malaysia yang ramai iaitu kira-kira 800 ke 1,000 sehari menggunakan empat penerbangan khas, meningkatkan lagi risiko pengimportan kes Covid-19 dan varian Omicron ke dalam negara,” katanya.

Beliau berkata, kebanyakan jemaah yang pulang dari mengerjakan umrah telah memohon menjalani kuarantin di rumah atau tempat kediaman sepanjang tempoh tujuh hari kuarantin. Berita berkaitan

“Namun apabila berlaku ketidakpatuhan kepada SOP ditetapkan, kes-kes positif Covid-19 dalam kalangan jemaah umrah telah menyebabkan berlakunya penularan jangkitan dalam kalangan ahli keluarga.

“Ketidakpatuhan kepada SOP kuarantin di rumah atau tempat kediaman juga telah mendedahkan ahli keluarga serumah atau jiran tetangga dan sanak saudara yang datang menziarah, kepada jangkitan Covid-19.

“Kegagalan mematuhi arahan yang dikeluarkan boleh dikenakan mengikut Seksyen 3 Akta Pencegahan dan Pengawalan Penyakit Berjangkit 1988,” katanya.

Sehubungan itu katanya, penangguhan sementara aktiviti umrah dijangka dapat membantu mengurangkan risiko penularan Omicron dalam negara dan memperlahankan peningkatan kes Covid-19.


Pembahagian kerusi PRN ujian kerajaan PH-BN: Presiden MCA

MCA – yang hanya menang dua daripada 90 kerusi Dewan Undangan Negeri (DUN) ditandinginya pada Pilihan Raya Umum Ke-14 (PRU-14) – mengharapkan simpati Pakatan Harapan (PH), terutama DAP, untuk mendapat kerusi menghadapi pilihan raya di enam negeri, tidak lama lagi.

Majoriti kekalahan calon MCA pada PRU-14 lalu adalah di tangan calon DAP dan PKR yang kini menjadi rakan mereka dalam kerajaan campuran PH-Barisan Nasional (PH-BN) pimpinan Datuk Seri Anwar Ibrahim.

Namun, susulan kenyataan Ketua Setiausaha PH, Datuk Seri Saifuddin Nasution Ismail bahawa PH dan BN bersetuju semua kerusi penyandang akan kekal kepada parti yang menang pada PRU-14 bagi menghadapi Pilihan Raya Negeri (PRN) di enam negeri nanti, peluang MCA untuk bertanding sejumlah kerusi yang besar adalah malap.

Dengan pendirian ini, ia bakal menyaksikan parti komponen BN, termasuk MCA dan MIC, bakal bertanding di kerusi yang dimenangi sebelum ini dan tidak boleh menuntut kerusi yang menjadi milik parti komponen PH seperti PKR, DAP dan Amanah.

Kenyataan itu menyebabkan parti komponen BN, khususnya MCA dan MIC, tidak puas hati dan menjadikan konsep perpaduan kerajaan PH-BN sebagai alasan supaya mereka diberi peluang untuk bertanding satu lawan satu menentang parti komponen Perikatan Nasioal (PN), khususnya Gerakan yang mewakili masyarakat Cina.

Menurut Presiden MCA, Datuk Seri Dr Wee Ka Siong pembahagian kerusi antara PH dan BN menghadapi PRN itu adalah ujian sebenar keberkesanan semangat kerajaan perpaduan pimpinan Anwar.

Beliau berkata, pihaknya bersedia untuk mengadakan perbincangan tentang perkara itu sama ada di peringkat kepimpinan tertinggi BN, mahupun koalisi besar bersama PH.

Justeru, pihaknya berpandangan waktu terbaik untuk mengadakan perbincangan tentang perkara itu adalah selepas sambutan Hari Raya Aidilfitri ini.

“Dalam keadaan sekarang, tiada sesiapa boleh buat sasaran jumlah kerusi kerana ia dalam satu situasi lain daripada sebelumnya, bukan lagi melibatkan tradisi tetapi sebaliknya melibatkan satu gugusan parti yang lebih besar.

“Di bawah kerajaan perpaduan hari ini ada kira-kira 20 parti politik yang masing-masing mempunyai lambang mereka. Jadi, saya rasa semua pihak sedang tunggu dan lihat senario baharu dalam politik tempatan ini.

“Apa sekalipun, semangat kerajaan perpaduan harus diterjemah dalam apa jua bentuk, bukan dapat semua, tetapi mungkin dapat sebahagian, ini akan menjadi ujian setakat mana konsep perpaduan dapat diterjemahkan,” katanya menurut laporan Utusan.

Beliau berkata demikian ketika menghadiri Majlis Berbuka Puasa anjuran MCA Johor di Hotel Trove, di Johor Bahru hari ini (9 April 2023).

Ka Siong yang juga Ahli Parlimen Ayer Hitam berkata, apa yang perlu diketahui adalah tuntutan, kehendak serta ekspektasi setiap parti dan perkara itu perlu dibuat menerusi perbincangan bersama.

“Namun setakat ini, untuk BN kita masih belum mengadakan sebarang perbincangan berhubung perkara itu. Kita sedia menanti,” jelasnya.


Tak wajib pakai pelitup muka di tempat awam, SOP baharu diumum Khairy

Kebebasan diberikan kepada orang ramai untuk memilih sama ada memakai pelitup muka atau tidak dalam premis, menurut prosedur operasi standard (SOP) baharu Kementerian Kesihatan (KKM) yang diumumkan Khairy Jamaluddin Abu Bakar hari ini.

Pemakaian pelitup muka kini tidak lagi diwajibkan pemakaiannya di premis awam, bagaimanapun Khairy meminta orang ramai untuk memikul tanggungjawab dalam melindungi ia daripada menular walaupun kelonggaran tersebut diberikan.

“Dengan kelonggaran ini juga, orang ramai perlu memikul tanggungjawab individu yang lebih besar melindungi bukan sahaja diri sendiri, tetapi seluruh komuniti,” katanya dipetik laporan media hari ini.

Jelasnya lagi, bagi individu yang positif Covid-19 mereka masih diwajibkan untuk memakai pelitup muka, selain kekal diwajibkan bagi individu yang menggunakan pengangkutan awam dan ketika berada di hospital serta di tempat yang sesak.

“Pemakaian pelitup muka juga diwajibkan ketika berada di fasiliti kesihatan seperti hospital, klinik, rumah penjagaan, pusat hemodialisis dan yang setara dengannya,” katanya lagi.

Beliau berkata, keperluan pemakaian pelitup muka di luar bangunan dan kawasan terbuka adalah sama seperti yang diumumkan sebelum ini iaitu tidak diwajibkan.

“Dengan kelonggaran ini juga, orang ramai perlu memikul tanggungjawab individu yang lebih besar melindungi bukan sahaja diri sendiri, tetapi seluruh komuniti.

“KKM percaya orang ramai masih akan terus mengamalkan kawalan kendiri yang terbaik, termasuk memastikan kebersihan diri, bagi mengelakkan dari dijangkiti penyakit berjangkit termasuk Covid-19 seperti yang diamalkan pada masa ini,” katanya.

Pemakaian pelitup muka diwajibkan bermula 1 Ogos 2020 susulan penularan pandemik Covid-19 ketika negara masih berada dalam Perintah Kawalan Pergerakan (PKP).

Malah, menerusi Akta Pencegahan dan Pengawalan Penyakit Berjangkit 1988 (Akta 342), mana-mana individu yang melanggar kesalahan berkenaan boleh dikenakan denda tidak melebihi RM1,000 atau penjara selama tempoh tidak melebihi enam bulan.

Bagaimanapun, mulai 1 Mei lalu, KKM mengumumkan kelonggaran pemakaian pelitup muka apabila ia tidak lagi diwajibkan di luar bangunan dan kawasan terbuka, namun pelitup muka masih wajib dipakai apabila berada di dalam bangunan dan pengangkutan awam termasuk e-hailing.

Penguatkuasaan pemakaian pelitup muka adalah berdasarkan peruntukan dalam Akta 342.

Dalam pada itu, ditanya mengenai bila jangkaan negara boleh beralih ke fasa endemik sepenuhnya, Khairy berkata, perkara itu berdasarkan mutasi virus Covid-19.

“Kita melihat bahawa selepas beberapa bulan atau tahun virus itu akan tenggelam dengan sendirinya tetapi dalam kes Covid-19 kita tak tahu ke arah mana mutasinya membawa virus itu.

“Ada kemungkinan mutasinya membawa virus itu ke arah lebih bahaya kepada manusia, maknanya mutasi baharu akan sebabkan penyakit lebih serius ataupun ada senario di mana mutasi ini berubah kepada virus yang tidak memberi ancaman kepada manusia,” katanya.


16 laporan polis sudah diterima berhubung penceramah hina institusi beraja

Polis Johor setakat ini telah menerima 16 laporan berhubung seorang penceramah lelaki yang dipercayai mengeluarkan kenyataan berunsur penghinaan terhadap institusi beraja.

Laporan polis itu dibuat susulan satu video tular yang mendakwa penceramah tersebut mengeluarkan kata-kata kurang manis terhadap institusi beraja.

Ketua Polis Johor Datuk Kamarul Zaman Mamat berkata laporan berkenaan dibuat susulan kenyataan dibuat menerusi sebuah video berdurasi 31 saat yang dimuat naik menerusi aplikasi TikTok.

“Satu siasatan dijalankan di bawah Seksyen 4 (1) Akta Hasutan, Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998,” katanya menerusi kenyataan hari ini.

Polis Johor turut menggesa orang ramai agar lebih berhati-hati dalam membuat sebarang kenyataan yang boleh mendatangkan ketidak harmonian dan kegentaran awam.


KKM, MOSTI diberi kuasa muktamadkan perolehan vaksin, kata Zafrul

Kementerian Kewangan (MOF) menurunkan kuasa kepada Kementerian Kesihatan Malaysia (KKM) dan Kementerian Sains, Teknologi dan Inovasi (MOSTI) untuk memuktamadkan perolehan vaksin di peringkat kementerian masing-masing.

Perkara itu disahkan Menteri Kewangan Tengku Datuk Seri Zafrul Tengku Abdul Aziz dan Ketua Setiausaha Perbendaharaan Datuk Asri Hamidon, serta pengurusan tertinggi Kementerian Kewangan hari ini semasa memberikan taklimat dalam Mesyuarat Prosiding Jawatankuasa Kira-Kira Wang Negara (PAC) berhubung Perolehan Vaksin Covid-19.

Dalam satu kenyataan hari ini, Tengku Zafrul menjelaskan peranan MOF dalam menyediakan tatacara perolehan dan peruntukan bagi memudahcara dan menyegerakan pelaksanaan Program Imunisasi Covid-19 Kebangsaan (PICK) untuk mencapai objektif imunisasi lengkap bagi penduduk Malaysia menjelang Oktober 2021.

“Selain itu MOF juga meningkatkan peruntukan bagi perolehan vaksin dan PICK daripada RM3 billion (komitmen yang diumumkan pada hujung tahun 2020) kepada RM5.8 bilion seperti yang diumumkan melalui pakej PEMULIH pada Jun 2021.

“KKM dan MOSTI turut diberi kelonggaran untuk menguruskan perbelanjaan peruntukan berhubung pelaksanaan PICK tertakluk kepada siling peruntukan RM5.8 bilion yang diluluskan MOF,” kata kementerian itu.

MOF juga memberi komitmen untuk terus memainkan peranannya menjayakan usaha PICK demi mencapai vaksinasi penuh penduduk dewasa dan selanjutnya membolehkan pembukaan aktiviti ekonomi dan sosial berfasa selaras dengan Pelan Pemulihan Negara (PPN).


44 kematian, 8 kes BID semalam

Seramai 44 lagi pesakit Covid-19 meninggal dunia dalam tempoh 24 jam semalam (31 Mac 2022), meningkat berbanding 33 kes pada Rabu, menurut Kementerian Kesihatan (KKM).

Jumlah itu termasuk lapan kes membabitkan kematian di luar fasiliti kesihatan sebelum mayat mangsa dibawa ke hospital atau kes ’brought in death’ (BID).

Namun tiada maklumat sama ada lapan kes BID itu turut membabitkan kalangan 201,420 pesakit yang menjalani kuarantin di rumah setelah dijangkiti Covid-19 pada tahap rendah atau tidak memerlukan rawatan intensif.

Menurut laman sesawang CovidNOW, kumulatif kematian di seluruh negara sejak Mac 2020 lalu meningkat kepada 34,983 kes, termasuk 7,381 kes BID.

Semalam, Perak sekali lagi mencatat jumlah kematian tertinggi berbanding negeri-negeri lain dengan 12 kes, menjadikan kumulatif 1,833, termasuk 277 kes BID.

Negeri itu kini merekodkan 189,456 kumulatif positif dan 8,935 kes masih aktif, dengan 8,555 pesakit kini menjalani kuarantin di rumah, dan 14 ditempatkan untuk rawatan dan pemerhatian di PKRC.

Seramai 350 pesakit dimasukkan ke hospital, dan 16 dirawat di unit rawatan rapi (ICU), dengan 14 daripadanya memerlukan alat bantuan pernafasan.

Sehingga semalam, seramai 1,868,036 atau 74.5 peratus populasi Perak telah lengkap divaksinasi, 1,982,868 atau 79.1 peratus menerima sekurang-kurangnya satu dos, dan 1,138,308 atau 60.6 peratus individu dewasa menerima dos penggalak.

Bagi negeri-negeri lain, Selangor merekodkan 11 kematian, diikuti Johor (enam); Sarawak (lima); Pulau Pinang (tiga); masing-masing dua di Kelantan, Sabah serta Terengganu, dan satu kes di Negeri Sembilan.

Tiada kes kematian akibat Covid-19 dilaporkan di Kedah, Melaka, Pahang, Perlis, Kuala Lumpur, Labuan dan Putrajaya, semalam.

Sementara itu, 18,560 jangkitan baharu direkodkan dalam tempoh 24 jam semalam, menjadikan kumulatif keseluruhan kini mencecah 4,201,919 kes, dengan 3,960,082 pesakit telah sembuh, dan 206,854 kes masih aktif.

Daripada jumlah kes aktif itu seramai 201,420 pesakit menjalani kuarantin di rumah; 646 ditempatkan di PKRC; 4,521 dimasukkan ke hospital; dan 267 pesakit dirawat di ICU, dengan 164 daripadanya memerlukan alat bantuan pernafasan.

Pecahan kes Covid-19 mengikut negeri-negeri pada 31 Mac 2022.


Isu status Zuraida, tunggu keputusan parti: Wan Saiful

Datuk Wan Saiful Wan Jan menyerahkan kepada pucuk pimpinan Bersatu untuk membuat keputusan melibatkan spekulasi yang dikaitkan dengan Menteri Perusahaan, Perladangan dan Komoditi, Datuk Zuraida Kamaruddin.

Ketua Penerangan Bersatu itu berkata perkara itu sememangnya dibincangkan dalam mesyuarat parti, namun sebarang pendirian dan keputusan melibatkan status Zuraida dalam parti hanya akan diputuskan pucuk pimpinan dan meminta semua pihak menunggu pengumuman rasmi selepas ini dalam isu tersebut.

“Macam-macam spekulasi mengenai YB (Yang Berhormat) Zuraida. Saya punya pandangan sebagai Ketua Penerangan parti saya rasa isu dibincang dalam mesyuarat kita kekal dalam mesyuarat.

“Lebih elok kita tunggu pengumuman rasmi daripda parti kalau ada apa-apa (perkara), kalau tiada sebaiknya kita pastikan Perikatan Nasional (PN) menang Pilihan Raya Negeri (PRN) Johor,” katanya.

Beliau terdahuliu berceramah dalam program Jelajah Penerangan Isu Semasa di Kampung Parit Haji Ali, Muar malam tadi.

Zuraida didakwa menyertai Parti Bangsa Malaysia (PBM) dan kepimpinan Bersatu baru-baru ini dilaporkan ada berbincang isu pemecatan Ahli Parlimen Ampang itu dan individu lain yang didakwa terlibat dengan parti baharu terbabit.

Memetik laporan sebuah portal, ahli Majlis Pimpinan Tertinggi (MPT) Bersatu, Muhammad Faiz Na’aman memberitahu, isu berkenaan dibangkitkan dalam mesyuarat pada 25 Januari lalu.

Bagaimanapun katanya, setakat ini tiada sebarang keputusan dibuat sementara menunggu siasatan lanjut oleh parti.

Dalam pada itu, Wan Saiful menegaskan sehingga kini Zuraida masih kekal sebagai anggota MPT Bersatu dan ahli parti itu serta meminta semua pihak menunggu perkembangan selanjutnya.

Malah beliau berkata, isu berkaitan Zuraida sama sekali tidak menjejaskan perjalanan Bersatu dan Perikatan Nasional (PN) dalam menghadapi Pilihan Raya Negeri (PRN) Johor yang akan diadakan tidak lama lagi.


320,000 desak keluar KWSP, kata Mat Maslan tak apa rumah besar

Seramai 320,000 pencarum yang mempunyai baki simpanan RM100,000 ke atas di dalam Kumpulan Wang Simpanan Pekerja (KWSP) mendesak kerajaan Pakatan Harapan-Barisan Nasional (PH-BN) membenarkan pengeluaran bersasar.

Menurut Presiden Global Human Rights Federation (GHRF), S Shashi Kumar, pencarum tersebut kini berada dalam kesempitan untuk meneruskan hidup dan membina semula kehidupan yang hampir musnah selepas pandemik Covid-19.

“Ramai yang telah hilang pekerjaan, sukar untuk dapatkan pekerjaan kembali kerana faktor umur dan sebagainya,” katanya.

Beliau ditemui pemberita selepas menyerahkan memorandum kepada Perdana Menteri, Datuk Seri Anwar Ibrahim di hadapan bangunan Perdana Putra, hari ini (17 Februari 2023).

Anwar pula diwakili oleh Pegawai Khas Setiausaha Sulit Kanan, Muhammad Fikri Khalid.

Shashi Kumar berkata, kerajaan sepatutnya bertanggungjawab mendengar rintihan dan membantu rakyat.

“(Datuk Seri) Ahmad Maslan mengatakan KWSP tidak dibenarkan untuk dikeluarkan. Tidak mengapalah, rumahnya besar, dapat elaun, minyak kereta, bil elektrik dan telefon kerajaan bayar,” katanya merujuk kenyataan Timbalan Menteri Kewangan itu semalam.

Beliau berkata, Kerajaan PH-BN yang dipimpin Anwar perlu ingat jasa rakyat sehingga mereka dapat membentuk kerajaan.

“Tanpa rakyat kerajaan tidak akan ada,” katanya.

Shashi Kumar berkata, rakyat seolah-olah menagih untuk mengeluarkan wang hak milik mereka.

“Kita tidak mahu merayu kerana ini hak kita. Ramai yang terpaksa tidur dalam kereta. Mana ada ahli Parlimen yang turun bantu rakyat melainkan badan bukan kerajaan (NGO),” katanya, lapor BeritaBersatu.

Dalam pada itu, seorang ibu tunggal, S B Uma Devi merayu kerajaan membenarkan pengeluaran terbabit bagi menampung kehidupannya bersama dua anak.

Dia berkata, kehidupannya menjadi sukar selepas syarikat tempatnya bekerja menamatkan perkhidmatan pekerja pada tahun 2018.

“Sejak itu, saya hidup dengan duit simpanan untuk besarkan anak-anak kerana gagal mendapat pekerjaan tetap sehingga kini,” katanya.

Dia yang kini berusia 49 tahun berkata, tiada sebarang bantuan yang diluluskan terhadapnya meskipun telah membuat permohonan.

“Saya ada dua anak dan kerajaan bantu tiap bulan RM100 untuk kedua-dua mereka, tapi itu tidak cukup,” katanya.

Selain itu, dia turut bergantung hidup dengan bantuan dan ihsan badan bukan kerajaan (NGO).

“Sekarang ini saya memerlukan wang untuk membiayai persekolahan anak-anak saya. “Sebab itulah saya terdesak mahukan KWSP kali ini,” katanya.

Sementara itu, Timbalan Presiden Pertubuhan Gagasan Inovasi Rakyat Malaysia (PGIRM), Mohammad Farhan Jailani berkata, NGO memahami kegusaran kerajaan terhadap hari persaraan, tetapi rakyat perlu hidup pada hari ini.

“Hari tua bukanlah semata-mata bergantung kepada wang caruman KWSP, namun bergantung kepada kehidupan hari ini.

“Lagipun, wang ini titik peluh pencarum, bukan hak kerajaan,” katanya.


Erdogan ajak Dr M kerjasama anjur Sidang Kemuncak Istanbul September, Oktober ini

Presiden Turkiye, Recep Tayyip Erdogan menyatakan hasrat untuk bekerjasama dengan Tun Dr Mahathir Mohamad dalam menganjurkan Sidang Kemuncak Istanbul seperti yang dianjurkan bekas perdana menteri itu di Kuala Lumpur pada 2019.

Dr Mahathir berkongsi perkara itu dalam satu hantaran di Facebook rasminya awal pagi tadi selepas mengadakan pertemuan selama sejam dengan Erdogan di Kompleks Presiden di Ankara, semalam.

Erdogan mencadangkan agar penganjuran Sidang Kemuncak Istanbul yang akan mengetengahkan isu hal ehwal negara Islam itu diadakan pada September atau Oktober ini.

“Erdogan kemudian mencadangkan Sidang Kemuncak Istanbul diadakan sama ada pada September atau Oktober tahun ini yang dipersetujui Dr Mahathir,” kata kenyataan yang dikongsi dalam hantaran terbaharu di akaun Facebook Dr Mahathir.

Penganjuran Sidang Kemuncak KL pada tahun 2019 diterajui Dr Mahathir selaku pengerusi yang disertai 450 perwakilan dari 56 negara Islam dalam kalangan pemimpin negara, pemikir, cendekiawan, ahli politik juga pemimpin masyarakat.

Dalam kenyataan itu juga Dr Mahathir akui Turkiye boleh menjadi negara contoh kepada negara Islam lain susulan perkembangan pesat serta kemajuan negara itu dalam pelbagai bidang.

“Terdapat juga banyak perbincangan mengenai nasib umat Islam dan keperluan untuk membantu umat Islam dan negara mereka yang menghadapi kesukaran dan peperangan,” katanya.

Turut hadir ialah isteri Dr Mahathir, Tun Dr Siti Hasmah Mohd Ali dan isteri Erdogan, Emine Erdogan.


Pelitup muka perlu dipakai semasa fasa endemik, kata Noor Hisham

Ketua Pengarah Kesihatan Tan Sri Dr Noor Hisham Abdullah menasihatkan masyarakat agar terus berwaspada terhadap penularan pandemik Covid-19 dalam fasa peralihan ke endemik dengan memakai pelitup muka bagi mengawal jangkitan virus itu.

Dr Noor Hisham berkata pemakaian pelitup muka adalah antara langkah pencegahan yang dapat mengurangkan penularan virus itu terutamanya di kawasan jangkitan berisiko tinggi seperti tempat tertutup dengan pengudaraan yang tidak baik, tempat sesak, dan tempat individu melakukan interaksi jarak dekat, lapor Bernama.

Katanya Covid-19 masih wujud dan menular serta mengakibatkan kematian terutamanya dalam kalangan warga emas, kanak-kanak, individu yang mempunyai sistem imuniti tubuh rendah, dan individu yang mempunyai komorbid.

Menurut Dr Noor Hisham, amalan terbaik adalah kedua-dua individu iaitu pembawa Covid-19 dan juga individu sihat memakai pelitup muka kerana cara itu menjadikan risiko penularan virus berkenaan pada tahap sangat rendah.

“Ini (pemakaian pelitup muka) berdasarkan kemungkinan terdapat individu yang tidak tahu dijangkiti Covid-19 berada di kawasan umum kerana tidak bergejala,” katanya dalam kenyataan hari ini.

Dr Noor Hisham berkata pemakaian pelitup muka yang betul adalah dengan pelitup muka menutup hidung serta mulut sepenuhnya, bukan sekadar di bawah atau hujung hidung memandangkan virus SARS-CoV-2 amat mudah merebak melalui titisan cecair atau titisan saluran pernafasan (respiratory droplets).

“Amalan saling tegur-menegur adalah tidak asing lagi bagi masyarakat di negara ini di mana ia adalah amalan solidariti bagi kebaikan bersama. Sekiranya terdapat individu yang tidak memakai pelitup muka atau memakainya dengan tidak betul, kita boleh saling menegur secara berhemah.

“Amalan ini perlu dibudayakan demi menjaga kesihatan sesama kita selain terus mengamalkan penjarakan fizikal yang munasabah dan segera mendapatkan dos penggalak bagi yang belum menerimanya,” katanya.

Senarai penuh prosedur operasi standard (SOP) melibatkan pemakaian pelitup muka boleh didapati di laman www.mysop.gov.my.

Mengenai perkembangan Covid-19 dalam negara semalam, Dr Noor Hisham berkata kes baharu kekal di bawah paras 15,000 untuk empat hari berturut-turut dengan 12,017 kes, menjadikan kumulatif kes di negara kini 4,268,486 kes.

Beliau berkata daripada jumlah kes baharu itu, 28 kes merupakan kategori tiga; 15 kes melibatkan kategori empat, sementara 25 kes membabitkan kategori lima, manakala bakinya adalah kategori satu dan dua.

Mengenai penggunaan fasiliti kesihatan khusus bagi kes Covid-19, beliau berkata hanya Selangor mencatat peratusan pengisian 50 peratus atau lebih bagi penggunaan katil Unit Rawatan Rapi (ICU) setakat semalam, iaitu 51 peratus.

Menurut Dr Noor Hisham sebanyak 558 kes Covid-19 dimasukkan ke hospital semalam dengan 221 kes adalah kategori tiga, empat dan lima, sementara selebihnya kategori satu serta dua.

Kadar kebolehjangkitan Covid-19 atau nilai Rt dicatatkan di seluruh negara pula adalah 0.86 dengan Selangor masih merekodkan kadar tertinggi iaitu 1.03 manakala Kelantan mencatat kadar paling rendah dengan 0.66.


Awas aplikasi Bank Negara, MyBNM palsu, kata polis

Polis Diraja Malaysia (PDRM) menasihatkan orang ramai supaya berhati-hati dengan aplikasi MyBNM yang telah ditamatkan penggunaannya oleh Bank Negara Malaysia (BNM) yang kini digunakan untuk tujuan jenayah.

Pengarah Jabatan Siasatan Jenayah Komersial (JSJK) Bukit Aman Datuk Zainuddin Yaacob berkata aplikasi itu telah ditamatkan oleh BNM pada November 2020 dan pengumuman mengenainya juga pernah dikeluarkan sebelum ini.

Namun, katanya, polis telah mengesan sindiket penipuan yang menjadikan aplikasi itu sebagai subjek untuk menipu mangsa dengan menyamar sebagai pegawai agensi penguatkuasa.

“Mangsa dalam kes-kes sebegini akan dihubungioleh suspek yang akan menyamar sebagai pegawai dari agensi penguat kuasa termasuk BNM. Mangsa akan diminta memuat turun aplikasi MyBNM yang palsu.

“Melalui aplikasi tersebut mangsa akan diminta memasukkan maklumat seperti nama, nombor kad ATM, nombor pin ATM, nama pengguna dan kata laluan,” katanya dalam kenyataan hari ini.

Zainuddin berkata, setelah maklymat itudiperoleh, sindiket akan membuat pindahan wang dari akaun mangsa ke akaun pihak ketiga atau ‘keldai akaun’.

Beliau berkata, sepanjang tahun lalu sahaja, 53 kes dilaporkan dengan kerugian hampir RM2 juta, manakala bagi tempoh Januari hingga April lalu sejumlah 57 kes membabitkan kerugian RM1.74 juta dilaporkan.

Sehubungan itu, beliau menasihatkan orang ramai lebih berhati-hati dan menitikberatkan langkah-langkah keselamatan.


Gempa di Indonesia: Empat maut, lebih 32 cedera

Sekurang-kurangnya empat terbunuh dan lebih 32 lagi penduduk Sumatera Barat cedera susulan gempa bumi berukuran 6.1 magnitud menggegarkan wilayah itu pagi tadi, lapor Pusat Kesihatan Awam Indonesia.

Dalam satu kenyataan pusat kesihatan itu memberitahu empat warga tempatan terbunuh, termasuk kanak-kanak.

Badan Nasional Pengurusan Bencana (BNPB) pula berkata pihak berkuasa sedang menilai kerosakan yang dialami di daerah Pasaman Barat, kira-kira 70 kilometer dari kota Bukit Tinggi.

Gempa bumi mencapai Tahap 6 pada skala kekuatan Mercalli (MMI) yang diubah suai, yang boleh dirasai oleh sebilangan besar penduduk di kawasan itu. Ia dirasai oleh orang di Malaysia dan Singapura pada skala 2 MMI.

Agensi Meteorologi, Klimatologi dan Geofizik Indonesia (BMKG) melaporkan pusat gempa berada di darat, 17 kilometer Timur Laut Pasaman Barat, dengan kedalaman 10 kilometer, jam 8.39 pagi wakti Indonesia Barat (kira-kira jam 9.39 pagi tadi waktu Malaysia).

Agensi itu turut mengesan gempa bumi berukuran 5.2 magnitud di kawasan sama dan dari kedalaman sama 18 kilometer dari Pasaman Barat, namun tidak dirasai.

Penyelaras mitigasi gempa bumi dan tsunami agensi itu, Daryono, berkata 15 gegaran susulan dikesan sehingga sejam selepas gempa awal.

Menyifatkan ia adalah gempa cetek pada kerak bumi, Ketua BMKG Dr Dwikorita Karnawati pada taklimat media di Jakarta berkata kejadian itu berlaku di darat dan tidak berpotensi mencetuskan tsunami.

Sementara itu, Jabatan Meteorologi Malaysia (MetMalaysia) melaporkan bahawa gempa bumi dirasai di pantai barat, khususnya di Perak, Selangor, Negeri Sembilan, Melaka, dan Johor Bahru. – Agensi


Takut jawab di Parlimen isu PMX ke Arab Saudi, buat kenyataan media

Kerajaan Pakatan Harapan-Barisan Nasional (PH-BN) hanya berani membuat kenyataan media berkaitan isu kunjungan Perdana Menteri kerajaan Pakatan Harapan-Barisan Nasional (PH-BN), Datuk Seri Anwar Ibrahim, yang sedang hangat diperkatakan sekarang ini.

Anwar dan Kementerian Luar sendiri takut untuk menjawab beberapa soalan yang dibangkitkan ahli Parlimen Perikatan Nasional (PN) berkaitan lawatan yang disifatkan sebagai kunjungan biasa, kerana tidak bertemu Raja Arab Saudi dan Perdana Menteri negara itu.

Usul tergempar dikemukakan Ahli Parlimen PN Machang, Wan Ahmad Fayhsal Wan Ahmad Kamal di Dewan Rakyat, bagi membincangkan penggunaan wang rakyat untuk kunjungan ke Arab Saudi itu, juga ditolak.

Malah, usaha menanyakan soalan berkaitan kunjungan itu pada sesi pertanyaan menteri yang disertai Perdana Menteri pagi tadi (28 Mac 2023), turut ditolak.

Kerajaan PH-BN menerusi Wisma Putra petang ini mengeluarkan kenyataan menyatakan perkara-perkara yang dibangkitkan berhubung kunjungan itu lebih bersifat spekulasi dan jaug menyimpang daripada fakta sebenar.

Menurut kenyataan itu, delegasi Malaysia diberikan Taraf Tetamu Negara penuh yang meliputi penyediaan kenderaan, penginapan dan kawalan keselamatan oleh Saudi Royal Guard dan pegawai-pegawai protokol daripada Majlis Diraja Arab Saudi (Royal Court).

“Kemudahan-kemudahan Taraf Tetamu Negara ini turut diperuntukkan semasa pelaksanaan ibadah umrah di Makkah Al-Mukarramah di mana lebih 50 orang anggota keselamatan mengiringi Perdana Menteri.

“Kemudahan-kemudahan itu juga turut disediakan semasa ziarah di Madinah Al-Munawwarah,” kata Wisma Putra.

Kenyataan itu juga menyebut bahawa delegasi Malaysia menerima makluman supaya tempoh lawatan dipanjangkan daripada tempoh asal bagi mengaturkan sesi-sesi kunjungan hormat dan pertemuan dengan kepimpinan tertinggi kerajaan Arab Saudi.

Bagaimanapun, delegasi Malaysia menjelaskan secara baik bahawa permintaan itu tidak dapat dipenuhi disebabkan komitmen-komitmen Perdana Menteri yang telah ditetapkan awal sebelum lawatan.


Rayuan BKM mula dibuka pada 2 Mei: Zafrul

Menteri Kewangan Tengku Datuk Seri Zafrul Tengku Abdul Aziz berkata kerajaan sedar bahawa mungkin ada rakyat yang layak menerima BKM tetapi masih belum didaftarkan dalam pangkalan data kerajaan, lapor Bernama.

“Pemohon boleh mengemukakan rayuan beserta dokumen yang berkaitan untuk disemak semula oleh Lembaga Hasil Dalam Negeri (LHDNM).

“Proses rayuan ini juga bagi memastikan bantuan dapat disampaikan kepada mereka yang benar-benar memerlukan,” katanya dalam kenyataan hari ini.

Beliau berkata permohonan rayuan boleh dibuat melalui dua kaedah sama ada secara dalam talian melalui Portal Rasmi BKM LHDNM 2022 di https://bkm.hasil.gov.my atau penghantaran Borang Rayuan BKM 2022 secara manual.

Penghantaran borang rayuan secara manual boleh diserahkan mulai 9 Mei ke cawangan, Pejabat Satelit (PS), Pusat Khidmat Hasil (PKH) atau Pusat Transformasi Bandar (UTC) LHDNM yang berhampiran.

“Setelah pangkalan data BKM dikemas kini, pembayaran rayuan BKM kepada pemohon yang lulus akan disalurkan pada bayaran Fasa 3 dan Fasa 4 dijadualkan pada September dan Disember 2022,” katanya.

Tengku Zafrul berkata kerajaan telah mengemas kini data golongan B40 yang layak menerima BKM dan setakat ini, hampir RM2.0 bilion bantuan Fasa 1 BKM telah disalurkan kepada hampir sembilan juta penerima B40 seluruh negara pada Mac lepas manakala bayaran Fasa 2 sebanyak RM1.1 bilion pula akan dibuat pada Jun.